Sɔhɛwo—Minɔ Te Sesĩe Ðe Abosam Nu | Study\nGBE BUBU Afrikaans Albanian Altai Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Armenian (West) Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Tokunɔgbe Costa Rica Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Digor Douala Dutch Ecuador Tokunɔgbe Edo Efik El Salvador Tokunɔgbe Esan Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mongolian Moore Motu Mozambique Tokunɔgbe Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaragua Tokunɔgbe Nigerian Pidgin Norwegian Nzema Okpe Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuela Tokunɔgbe Vietnamese Waray-Waray Wolaita Xhosa Yoruba Zambia Tokunɔgbe Zande Zapotec (Isthmus) Zimbabwe Tokunɔgbe Zulu\n“Mido aʋawɔnu blibo si tso Mawu gbɔ la, be miate ŋu anɔ te sesĩe ɖe Abosam ƒe aɖaŋu vɔ̃wo nu.”—EF. 6:11.\nHADZIDZI: 79, 140\nNu kawoe nye gbɔgbɔmeʋawɔnuawo?\nNu ka tae wòle vevie be míado gbɔgbɔmeʋawɔnuawo dometɔ ɖe sia ɖe?\nNya kae nàgblɔ tso kpɔɖeŋu nyui si ɖom míaƒe sɔhɛwo le ŋu?\n1, 2. (a) Nu ka tae Kristotɔ sɔhɛwo le aʋa si wɔm míele kple gbɔgbɔ vɔ̃wo la dzi ɖum? (Kpɔ nɔnɔmetata si le nyati sia ƒe gɔmedzedze.) (b) Nu kawo me míadzro?\nAPOSTOLO Paulo tsɔ mí Kristotɔwo sɔ kple asrafowo. Aʋa si wɔm míele la nye gbɔgbɔmetɔ, ke menye ŋutilãmetɔ o. Ke hã, míaƒe futɔawo li ŋutɔŋutɔ. Satana kple gbɔgbɔ vɔ̃wo nye aʋawɔla bibi siwo si nuteƒekpɔkpɔ geɖe su. Ne wotsɔ mí sɔ kpli wo la, adze gbã be míate ŋu awɔ aʋa kpli wo kura o. Sɔhɛ Kristotɔwo koŋue dzena wɔnamanɔŋutɔwo le go sia me. Ðe wòanya wɔ be woaɖu gbɔgbɔmenuwɔwɔ vɔ̃ɖi siwo ƒe ŋusẽ gbɔ amegbetɔwo tɔ ta sãsãsã la dzia? Ɛ̃, woate ŋu aɖu wo dzi, eye wole dzi ɖum hã! Nu ka tae? Elabena ‘woyia edzi sẽa ŋu ɖe edzi le Aƒetɔ la me.’ Esia fia be woxɔa ŋusẽ tso Mawu gbɔ. Gake menye ema ɖeɖe koe o. Wobla aʋakpa. Abe aʋawɔla siwo xɔ hehe nyuie ene la, ‘wodoa aʋawɔnu blibo si tso Mawu gbɔ la.’—Xlẽ Efesotɔwo 6:10-12.\n2 Ðewohĩ, aʋawɔnu siwo Roma srafowo tsɔ blaa aʋakpa lae nɔ susu me na Paulo esime wòtsɔ Kristotɔwo nɔ sɔsɔm kple asrafowo. (Dɔw. 28:16) Na míakpɔ nu si tae kpɔɖeŋu sia sɔ nyuie. Esi míele eme dzrom la, de dzesi nya siwo sɔhɛ aɖewo gblɔ tso kuxi siwo wodoa goe le gbɔgbɔmeʋawɔnuawo dometɔ ɖe sia ɖe dodo me kple viɖe siwo wokpɔna ŋu.\nÐe nèdo gbɔgbɔmeʋawɔnu blibo la katã?\n“NYATEƑE ƑE ALIDZIBLANU LA”\n3, 4. Aleke nyateƒe si le Biblia me la le abe Roma srafowo ƒe alidziblanu ene?\n3 Xlẽ Efesotɔwo 6:14. Ga gbadzɛwo nɔa Roma srafowo ƒe alidziblanu ŋu siwo kpɔa woƒe ali ta. Wotrɔ asi le eŋu be wòalé akɔtakpoxɔnua si kpena la ɖe te. Gavi sesẽwo nɔa alidziblanu aɖewo hã ŋu siwo ŋu wotsɔa yi kple adekpui kuna ɖo. Ne asrafoa tsɔ eƒe alidziblanua bla ali dzi sesĩe la, dzi anɔ eƒo ɖe aʋawɔwɔ ŋu.\n4 Nenema kee nyateƒe siwo míesrɔ̃na tso Mawu ƒe Nyaa me la kpɔa mía ta be aʋatsonufiafiawo nagagblẽ nu le mía ŋu o. (Yoh. 8:31, 32; 1 Yoh. 4:1) Eye zi ale si míelɔ̃ nyateƒe siwo tso Mawu gbɔ la, zi nenemae wòanɔ bɔbɔe na mí be míado míaƒe “akɔtakpoxɔnu” la, si fia be míanɔ agbe ɖe Mawu ƒe dzidzenu dzɔdzɔeawo nu. (Ps. 111:7, 8; 1 Yoh. 5:3) Gakpe ɖe eŋu la, ne míese nyateƒe siwo le Mawu ƒe Nyaa me gɔme nyuie la, dzi anɔ mía ƒo be míaʋli wo ta le tsitretsiɖeŋulawo ŋkume.—1 Pet. 3:15.\n5. Nu ka tae wòle be míato nyateƒe?\n5 Ne míetsɔ Biblia me nyateƒea bla ali dzi sesĩe le kpɔɖeŋunyagbɔgblɔ nu la, aʋã mí be míanɔ agbe le ɖekawɔwɔ me kple eƒe nufiafiawo eye míato nyateƒe ɣeawokatãɣi. Nu ka tae wòle be míaƒo asa na aʋatsokaka? Nu si tae nye be aʋatsokaka nye Satana ƒe aʋawɔnu siwo wòzãna wòdzea edzi nɛ wu la dometɔ ɖeka. Aʋatsokaka gblẽa nu le aʋatsokalaa kple ame siwo xɔa eƒe alakpanyawo dzi sena la siaa ŋu. (Yoh. 8:44) Eya ta, togbɔ be míede blibo o hã, míewɔa míaƒe ŋutete ɖe sia ɖe be míaƒo asa na aʋatsokaka. (Ef. 4:25) Gake menɔa bɔbɔe ɣesiaɣi o. Nɔvinyɔnu aɖe si xɔ ƒe wuienyi, si ŋkɔe nye Abigail la gblɔ be: “Ɣeaɖewoɣi la, edzena abe nyateƒetoto meɖea vi o ene, vevietɔ ne aʋatsokaka awɔe be nàdo le nɔnɔme sesẽ aɖe me.” Ke nu ka tae wòdzea agbagba be yeato nyateƒe ɣesiaɣi? Egblɔ be: “Ne meto nyateƒe la, dzitsinya nyui nɔa asinye le Yehowa ŋkume. Azɔ hã, dzinyelawo kple xɔ̃nyewo kpɔnɛ be yewoate ŋu aka ɖe dzinye.” Victoria, si xɔ ƒe 23 la gblɔ be: “Ne èto nyateƒe eye nèʋli wò dzixɔsewo ta la, hawòtiwo ate ŋu aɖe fu na wò. Gake viɖe siwo nàkpɔ la lolo wu: Dzi aɖo ƒowò, àse le ɖokuiwò me be wò kple Yehowa dome le kplikplikpli, eye ame siwo lɔ̃a wò nya la ade bubu ŋuwò.” Ðikeke mele eme o be, eɖea vi le mɔ geɖe nu be ‘míatsɔ nyateƒe ƒe alidziblanu la abla míaƒe aliwo dzi’ ɣeawokatãɣi.\nNyateƒe ƒe alidziblanu la (Kpɔ memama 3-5)\n“DZƆDZƆENYENYE ƑE AKƆTAKPOXƆNU LA”\n6, 7. Nu ka tae wotsɔ dzɔdzɔenyenye sɔ kple akɔtakpoxɔnu?\n6 Akɔtakpoxɔnu aɖe si Roma srafowo dona le ƒe alafa gbãtɔ me la nye esi wotsɔ gayibɔ gbadzɛgbadzɛ siwo wotsɔ mlɔ wo nɔewo ƒe axadzi la wɔe. Wotrɔ asi le gayibɔ gbadzɛawo ŋu be woatsyɔ asrafoa ƒe akɔta kple ƒodo dzi keŋ ava kpe. Wotsɔa lãgbalẽka blaa wo kpena nyuie le woƒe kpeƒeawo. Gawu sia xea mɔ na asrafoa vie le ale si wòaʋã eɖokui gome, eye ehiã be wòanɔ ŋku lém ɖe ga gbadzɛawo ŋu edziedzi be wole wo nɔƒe nyuie hã. Ke hã, eƒe gawu sia kpɔa eta be yi nagatɔe alo aŋutrɔ naƒo ɖe eƒe dzi alo ŋutinu vevi bubuwo o.\n7 Kpɔɖeŋu sia kpe ɖe mía ŋu míese ale si Yehowa ƒe dzidzenu dzɔdzɔeawo kpɔa míaƒe kpɔɖeŋudzia ta la gɔme nyuie. (Lod. 4:23) Ale si ko asrafo aɖeke matsɔ akɔtakpoxɔnu si wotsɔ gayibɔ wɔe la aɖɔli esi wowɔ kple ga si menyo de gayibɔ nu o la, míawo hã míadi gbeɖe be míagblẽ Yehowa ƒe dzidzenu le nu si nye nyui ŋu la ɖi ahawɔ nu si sɔ le míawo ŋutɔwo ŋkume o. Míaƒe nunya mede blibo be míate ŋu akpɔ mía ɖokui ta o. (Lod. 3:5, 6) Ke boŋ, ele be míanɔ ŋku lém ɖe “akɔtakpoxɔnu” si Yehowa na la ŋu edziedzi be ele nɔnɔme nyui me be wòakpɔ míaƒe dzi ta hã.\n8. Nu ka tae wònyo be míawɔ Yehowa ƒe nudidi dzɔdzɔeawo dzi?\n8 Ðe wòwɔna na wò ɣeaɖewoɣi be Yehowa ƒe dzidzenu dzɔdzɔeawo xea mɔ ɖe wò ablɔɖe nu alo wɔnɛ be mètea ŋu wɔa nu si nèdi oa? Daniel, si xɔ ƒe 21 la gblɔ be: “Nufialawo kple nye sukuhatiwo ɖua fewu le ŋunye le esi menɔa agbe ɖe Biblia ƒe dzidzenuwo nu ta. Esia wɔe be dzi megava nɔ ƒonye o eye melé blanui.” Nu kae kpe ɖe eŋu? Egblɔ be: “Ɣeyiɣi aɖe megbe la, mekpɔ ale si gbegbe wòɖea vi ne míenɔ agbe ɖe Yehowa ƒe nudidiwo nu. Nye sukuhati aɖewo va te atike vɔ̃ɖi zazã; bubuwo hã mete ŋu wu sukua nu o. Ale si agbea va nɔ na wo la wɔ nublanui ŋutɔ. Yehowa le mía ta kpɔm vavã.” Madison, si xɔ ƒe 15 la gblɔ be: “Menɔa bɔbɔe nam be mawɔ ɖe Yehowa ƒe nudidiwo dzi ahaƒo asa na nu siwo hanyetiwo buna dzidzɔdonamenuwoe o.” Ke nu kae wòwɔna? Egblɔ be: “Meɖoa ŋku edzi na ɖokuinye be Yehowa ƒe ŋkɔ le ŋunye eye tetekpɔwo le abe aŋutrɔ siwo Satana dana be woatém ene. Ne mete ŋu ɖu tetekpɔ aɖe dzi la, mekpɔa dzidzɔ.”\nDzɔdzɔenyenye ƒe akɔtakpoxɔnu la (Kpɔ memama 6-8)\n“MITSƆ DZADZRAÐO ÐE ŊUTIFAFA NYA NYUIA GBƆGBLƆ ŊU DO ÐE MIAƑE AFƆWO”\n9-11. (a) Kpɔɖeŋufɔkpa kae Kristotɔwo dona? (b) Nu kae akpe ɖe mía ŋu míaɖe dzi ɖi geɖe wu ne míele gbeƒã ɖem nya nyuia?\n9 Xlẽ Efesotɔwo 6:15. Roma srafo si medo afɔkpa o la mele dzadzraɖo ɖi na aʋayiyi o. Eƒe afɔkpa nye esi wowɔ kple lãgbalẽ etɔ̃ ƒokpli ale be ŋusẽ nanɔ eŋu wòalé afɔ nɛ nyuie. Ale si wotrɔ asi le eŋu la awɔe be magblẽ kaba o, eye edodo mave afɔ nɛ hã o.\n10 Roma srafowo doa woƒe afɔkpawo tsɔ yia aʋagbedzi, gake kpɔɖeŋufɔkpa si Kristotɔwo dona ya kpena ɖe wo ŋu be woatsɔ ŋutifafagbedeasi ayi na amewo. (Yes. 52:7; Rom. 10:15) Ke hã, ebia dzinɔameƒo be míaɖi ɖase ne mɔnukpɔkpɔa ʋu ɖi na mí. Nɔviŋutsu si ŋkɔe nye Bo, si xɔ ƒe 20 la gblɔ be: “Esime menɔ suku la, mevɔ̃na be maɖi ɖase na nye sukuhatiwo. Ewɔ nam be ŋue nɔ kpeyem. Ne meɖo ŋku ɣemaɣi dzi la, nyemekpɔ nu si tae wòle be ŋu nakpem hafi o. Fifia ya, edzɔa dzi nam be maɖi ɖase na hanyetiwo.”\n11 Sɔhɛ geɖe kpɔe be ne yewodzra ɖo nyuie do ŋgɔ ɖe nya nyuia gbɔgblɔ ŋu la, enɔa bɔbɔe na yewo wu be yewoaɖi ɖase. Aleke nàte ŋu adzra ɖo nyuie do ŋgɔ? Julia, si xɔ ƒe 16 la gblɔ be: “Metsɔa míaƒe agbalẽwo dea akplo me yia suku, eye meɖoa to ne nye sukuhatiwo le woƒe susuwo gblɔm alo le nu ƒom tso woƒe dzixɔsewo ŋu. Esia wɔnɛ be metea ŋu dea dzesi nu si matsɔ akpe ɖe wo ŋu. Ne medzra ɖo do ŋgɔ la, metea ŋu hea woƒe susu yia nu si koŋ aɖe vi na wo la dzi.” Makenzie, si xɔ ƒe 23 la gblɔ be: “Ne èbua ame ŋu eye nènye toɖola nyui la, esia ana nàkpɔ nu siwo me tom hawòtiwo le. Mekpɔa egbɔ be mexlẽ nyati siwo katã wota na sɔhɛwo. Esia wɔnɛ be metea ŋu hea hanyetiwo ƒe susu yia nya aɖe si Biblia gblɔ alo nane si le jw.org si aɖe vi na wo la dzi.” Nya mawo ɖee fia be, ne míedzra ɖo ɖe ɖaseɖiɖi ŋu nyuie do ŋgɔ la, ɖeko wòle abe míesa míaƒe “kpɔɖeŋufɔkpaa” ƒe kawo nyuie ene.\nAfɔ siwo le dzadzraɖo ɖi (Kpɔ memama 9-11)\n“XƆSE ƑE AKPOXƆNU GÃ” LA\n12, 13. Satana ƒe “aŋutrɔ bibiawo” dometɔ aɖewoe nye kawo?\n12 Xlẽ Efesotɔwo 6:16. “Akpoxɔnu gã” si Roma srafowo zãna la le dzogoe ene me, eye ekeke ale gbegbe be etsyɔa woƒe abɔtawo va se ɖe woƒe klo gbɔ. Wotsɔnɛ kpɔa wo ɖokuiwo ta be futɔwo ƒe yiwo, akplɔwo kple aŋutrɔwo nagawɔ nu vevi wo o.\n13 ‘Aŋutrɔ bibi’ siwo Satana ada be woaté wò la dometɔ aɖewoe nye alakpanya siwo wòkakana tso Yehowa ŋu. Edi be nàse le ɖokuiwò me be Yehowa melɔ̃ wò o eye ame aɖeke metsɔ ɖeke le eme na wò o. Nɔvinyɔnu si ŋkɔe nye Ida, si xɔ ƒe 19 la, sena le eɖokui me be yemele ɖeke me o. Egblɔ be: “Mesena le ɖokuinye me enuenu be Yehowa le adzɔge tso gbɔnye eye medi be yeanye Xɔ̃nye o.” Nu kae wòwɔna ne ese le eɖokui me alea? Ida gblɔ be: “Kpekpeawo doa ŋusẽ nye xɔse ale gbegbe. Tsã la, ɖeko menɔa anyi kpoo eye nyemeɖoa nya ŋu o, elabe mesusuna be ame aɖeke madi be yease nye nya o. Gake fifia la, medzrana ɖo ɖe kpekpeawo ŋu eye medzea agbagba be maɖo nya ŋu zi eve alo zi etɔ̃. Menɔa bɔbɔe nam ya o, gake ne meɖo nya ŋu la, nye dzi dzea eme. Eye nɔvi siwo le hamea me la dea dzi ƒo nam ŋutɔ. Ɣesiaɣi si megbɔ tso kpekpeawo la, mesena le ɖokuinye me be Yehowa lɔ̃m.”\n14. Nyateƒenya ka dzie Ida ƒe ŋutinyaa he susu yi?\n14 Ida ƒe ŋutinyaa he susu yi nyateƒenya vevi aɖe dzi: Eyae nye be akpoxɔnu si asrafowo zãna la ƒe lolome metrɔna o, gake míaƒe xɔse ƒe akpoxɔnua ya ate ŋu azu sue alo alolo, si fia be ate ŋu agbɔdzɔ alo asẽ ŋu. Gake míawo ŋutɔwo gbɔe esia atso. (Mat. 14:31; 2 Tes. 1:3) Esia na míekpɔe be ele vevie ŋutɔ be míanɔ ŋusẽ dom míaƒe xɔse!\nXɔse ƒe akpoxɔnu gã la (Kpɔ memama 12-14)\n“XƆXƆ ƑE GAKUKU LA”\n15, 16. Mɔ ka nue míaƒe mɔkpɔkpɔa le abe gakuku ene le?\n15 Xlẽ Efesotɔwo 6:17. Wotrɔ asi le gakuku si Roma srafo afɔzɔlawo ɖɔna la ŋu be futɔwo ƒe aʋawɔnuwo nagalɔ ta, kɔ kple mo na wo o. Wowɔ asiléƒe ɖe gakuku aɖewo ŋu ale be asrafoa nate ŋu alée ɖe asi.\n16 Ale si ko gakuku kpɔa asrafo ƒe ahɔhɔ̃ tae la, nenema kee míaƒe “xɔxɔ ƒe mɔkpɔkpɔ” la kpɔa míaƒe susu, alo míaƒe tamebubuŋutete ta. (1 Tes. 5:8; Lod. 3:21) Mɔkpɔkpɔ kpena ɖe mía ŋu be míaƒe susu nɔa Mawu ƒe ŋugbedodowo ŋu eye edoa ŋusẽ mí hã be dzi nagaɖe le mía ƒo le míaƒe kuxiwo ta o. (Ps. 27:1, 14; Dɔw. 24:15) Gake ne míedi be míaƒe ‘gakukua’ nanye takpɔnu nyui na mí la, ele be míaɖɔe, ke menye be míalée ɖe asi o.\n17, 18. (a) Aleke Satana ate ŋu able mía nu be míaɖe míaƒe kpɔɖeŋugakukua le ta? (b) Aleke míate ŋu aɖee afia be Satana ƒe amebeblea meflu mí o?\n17 Aleke Satana ate ŋu able mía nu be míaɖe míaƒe kpɔɖeŋugakukua le ta? Bu ale si wòdze agbagba be yeable Yesu nui ŋu kpɔ. Satana nyae nyuie be Yesu nɔ mɔ kpɔm be yeava ɖu amegbetɔƒomea dzi le etsɔme. Gake ele be Yesu nalala va se ɖe Yehowa ƒe ɣeyiɣi ɖoɖia dzi. Eye hafi ɣemaɣi naɖo la, ele be wòakpe fu ahaku. Eya ta, Satana tsɔ mɔnukpɔkpɔa ɖo Yesu ŋkume be mɔkpɔkpɔ ma nava eme nɛ kaba wu. Satana gblɔ na Yesu be ne ebɔbɔ de ta agu na ye zi ɖeka pɛ ko la, nu mawo katã asu esi enumake. (Luka 4:5-7) Nenema kee Satana nyae be Yehowa do ŋugbe na mí be yeatsɔ nu nyuiwo ayra mí le xexe yeyea me. Gake ele be míalala, eye hafi ɣemaɣi naɖo la, míato nɔnɔme sesẽwo me. Eya ta, Satana tsɔa mɔnukpɔkpɔ siwo ate ŋu ana míase vivi na agbea fifia la ɖoa mía ŋkume tsɔ tea mí kpɔna. Edi be míatsɔ ŋutilãmenuwo didi aɖo nɔƒe gbãtɔ, eye míadi be nu sia nu nasu mía si fifia. Satana ƒonɛ ɖe mía nu be míagatsɔ Fiaɖuƒea aɖo nɔƒe gbãtɔ o.—Mat. 6:31-33.\n18 Kristotɔ sɔhɛ geɖewo meɖe mɔ Satana ƒe amebeblea flu wo o. Le kpɔɖeŋu me, Kiana, si xɔ ƒe 20 la gblɔ be: “Menyae be Mawu Fiaɖuƒea koe ate ŋu aɖe míaƒe kuxiwo katã ɖa.” Aleke mɔkpɔkpɔ nyui sia kpɔ ŋusẽ ɖe eƒe tamesusu kple nuwɔnawo dzi fifia? Egblɔ kpee be: “Paradiso ƒe mɔkpɔkpɔa wɔe be nyemeɖea mɔ ŋutilãmenuwo didi xɔa nɔƒe vevitɔ le nye agbe me o. Nyemedzea agbagba be makpɔ dɔ gã le ŋutete si le asinye ta alo ɖoƒe gã nasu asinye le dɔwɔɖuinyawo me o. Ke boŋ mezãa nye ɣeyiɣi kple ŋusẽ ɖe gbɔgbɔmetaɖodzinuwo gbɔ ɖoɖo ŋu.”\nXɔxɔ ƒe gakuku la (Kpɔ memama 15-18)\n“GBƆGBƆ LA ƑE YI,” SI NYE MAWU ƑE NYAA\n19, 20. Aleke míawɔ abi ɖe Mawu ƒe Nya la ŋu dɔ wɔwɔ me geɖe wu?\n19 Yi si Roma srafo afɔzɔlawo zãna le ɣeyiɣi si me Paulo ŋlɔ eƒe agbalẽa la ƒe didime nye sentimeta 50, eye wowɔe be asrafowo nazãe atsɔ awɔ avu kple woƒe futɔwo ŋkume kple ŋkume. Susu ɖeka aɖe si tae Roma srafowo bi ɖe woƒe yiwo zazã mee nye be, wosrɔ̃a eŋu dɔ wɔwɔ gbe sia gbe ne wole hehe xɔm.\n20 Paulo tsɔ Mawu ƒe Nyaa sɔ kple yi si Yehowa na mí. Gake ele be míasrɔ̃ ale si míazãe aɖaŋutɔe atsɔ aʋli míaƒe dzixɔsewo ta, alo atsɔ aɖɔ míawo ŋutɔwo míaƒe nuŋububu ɖo. (2 Kor. 10:4, 5; 2 Tim. 2:15) Aleke nàwɔ abi ɖe edzi le Mawu ƒe Nyaa zazã me? Sebastian, si xɔ ƒe 21 la gblɔ be: “Meŋlɔa mawunyakpukpui ɖeka ɖi ɣesiaɣi si mexlẽ Biblia ƒe ta aɖe. Mele mawunyakpukpui siwo léa dzi nam la nu ƒom ƒu. Esia wɔe be ale si Yehowa bua nuwo ŋui la me gava kɔ nam ɖe edzi.” Daniel, si ŋu nya míegblɔ va yi la gblɔ be: “Ne mele Biblia xlẽm la, medea dzesi mawunyakpukpui siwo mekpɔ be woaɖe vi na ame siwo medoa goe le gbeƒãɖeɖedɔa me. Mekpɔe be amewo lɔ̃na ɖoa to ne wokpɔe be èlɔ̃ Biblia eye nèle wò ŋutete katã wɔm be yeakpe ɖe yewo ŋu.”\nGbɔgbɔ la ƒe yi (Kpɔ memama 19-20)\n21. Nu ka tae mele be míavɔ̃ Satana kple gbɔgbɔ vɔ̃wo o?\n21 Abe ale si míekpɔe le sɔhɛ siwo ŋu míeƒo nu tsoe le nyati sia me ƒe nyawo me ene la, mehiã be míavɔ̃ Satana kple gbɔgbɔ vɔ̃wo o. Enye nyateƒe be ŋusẽ le wo si, gake womesẽ wu Yehowa o. Eye womanɔ anyi tegbee o. Eteƒe madidi o, le Kristo Ƒe Ƒe Akpe Ðeka Dziɖuɖua me la, woatsɔ wo ade gaxɔ me, womagate ŋu awɔ vɔ̃ aɖeke o, eye emegbe la, woatsrɔ̃ wo. (Nyaɖ. 20:1-3, 7-10) Míenya míaƒe futɔ la, míenya eƒe ayemɔwo, eye míenya eƒe tameɖoɖowo hã. Le Yehowa ƒe kpekpeɖeŋu me la, míate ŋu anɔ te sesĩe ɖe enu!


Yehowa ‘Atso Afia Dzɔdzɔe’\nGbetakpɔxɔ—Tata Si Míesrɔ̃na | December 15, 2006\nGBE BUBU Albanian Amerika Tokunɔgbe Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Finnish Franse Ga German Greenlandic Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Samoan Setswana Seychelles Creole Shona Silozi Sinhala Slovak Slovenian Spanish Sranantongo Swahili Tagalog Tatar Thai Tsonga Turkish Ukrainian Urdu Vietnamese\n‘Ðe Mawu matso afia dzɔdzɔe na eƒe ame tiatia siwo doa ɣli nɛ zã kple keli oa?’—LUKA 18:7.\n1. Amekawoe nyea dzideƒotsoƒe na wò, eye nukatae?\nNƆVIŊUTSU kple nɔvinyɔnu Kristotɔ siwo le Yehowa subɔm nuteƒewɔwɔtɔe ƒe geɖe enye sia lae le Yehowa Ðasefowo ƒe hamewo me le xexeame godoo. Wò hã ènya ame vevi siawo dometɔ aɖewoa? Ðewohĩ wò susu ayi nɔvinyɔnu tsitsi aɖe, si xɔ nyɔnyrɔ ƒe geɖe enye sia, eye medaa Fiaɖuƒe Akpata me kpekpe aɖeke ƒuna o la dzi. Alo ɖewohĩ èɖo ŋku nɔviŋutsu tsitsi aɖe si kpea asi ɖe hamea ƒe gbeadzisubɔsubɔdɔa wɔwɔ ŋu veviedodotɔe kwasiɖa sia kwasiɖa ƒe geɖe enye sia la dzi. Le nyateƒe me la, ɖewohĩ nuteƒewɔla siawo dometɔ geɖe anya susui tsã be Harmagedon ava hafi ɣeyiɣi si me míele fifia naɖo hafi. Ke hã, alesi woka ɖe Yehowa ƒe ŋugbedodowo dzi kple alesi woɖoe kplikpaa be ‘yewoado dzi vaseɖe nuwuwu’ la, me megbɔdzɔ le esi madzɔmadzɔnyenye ƒe xexe sia gakpɔtɔ li vaseɖe fifia ta o. (Mateo 24:13) Xɔse sẽŋu si Yehowa subɔla wɔnuteƒe siawo ɖena fiana la dea dzi ƒo na hamea me tɔwo katã vavã.—Psalmo 147:11.\n2. Nudzɔdzɔ kae doa nuxaxa na mí?\n2 Gake ɣeaɖewoɣi la, nusi to vovo na esiae dzɔna. Ðasefo aɖewo wɔ subɔsubɔdɔa hena ƒe geɖe, gake le ɣeyiɣi aɖewo megbe la, alesi woxɔ Yehowa dzi se la me va gbɔdzɔ eye wodzudzɔ hadede kple Kristo-hamea. Míexaa nu ne haxɔsetɔ aɖe trɔ le Yehowa yome, eye míedina vevie be míanɔ kpekpem ɖe “alẽ” ɖesiaɖe si ‘bu’ la ŋu be wòatrɔ ava alẽkpɔa me. (Psalmo 119:176; Romatɔwo 15:1) Esi wònye be ame aɖewo lé nuteƒewɔwɔ me ɖe asi, evɔ ame aɖewo ya le gbɔdzɔgbɔdzɔm ta la, nyabiase aɖewo fɔ ɖe te. Nukae kpena ɖe Ðasefo gbogbotɔwo ŋu be woayi edzi aka ɖe Yehowa ƒe ŋugbedodo dzi, evɔ wo dometɔ aɖewo ya ƒe kakaɖedzia me gbɔdzɔna? Nukae mía dometɔ ɖesiaɖe ate ŋu awɔ atsɔ aɖo kpe edzi be kakaɖedzi sẽŋu gakpɔtɔ le mía si be “Yehowa ƒe ŋkeke gã la” le aƒe tum? (Zefanya 1:14) Mina míadzro kpɔɖeŋu aɖe si dze le Luka ƒe Nyanyuigbalẽa me la me akpɔ.\nNuxlɔ̃amenya na Amesiwo Anɔ Agbe le ‘Amegbetɔvi la ƒe Vavaɣi’\n3. Amekawo koŋue ahosi kple ʋɔnudrɔ̃la la ŋuti kpɔɖeŋua aɖe vi na, eye nukatae?\n3 Woŋlɔ kpɔɖeŋu aɖe si Yesu wɔ tso ahosi aɖe kple ʋɔnudrɔ̃la aɖe ŋu ƒe nya ɖe Luka ta 18 lia me. Kpɔɖeŋu sia ɖi esi ku ɖe amedzroxɔla si nɔ abolo biam exɔlɔ̃a, si me míedzro le nyati si do ŋgɔ me la, ŋu. (Luka 11:5-13) Ke hã, mawunyakpukpui siwo ƒo xlã ahosi kple ʋɔnudrɔ̃la ŋuti kpɔɖeŋua ɖee fia kɔte be amesiwo anɔ agbe le esime ‘Amegbetɔvi la ava’ le Fiaɖuƒeŋusẽ me, si nye ɣeyiɣi si dze egɔme tso ƒe 1914 me la, ŋu koŋue wòku ɖo.—Luka 18:8. *\n4. Nuka ŋue Yesu ƒo nu tsoe gbã hafi wɔ kpɔɖeŋu si dze le Luka ta 18 lia me?\n4 Hafi Yesu nawɔ kpɔɖeŋua la, egblɔ be yeƒe vava le Fiaɖuƒe ŋusẽ me ƒe dzesiwo adze gaglã abe ‘alesi ne dzi ke dzo le dziƒo ƒe go ɖeka me, wòklẽna ɖe dziƒo ƒe go keme dzii’ la ene. (Luka 17:24; 21:10, 29-33) Gake amesiwo anɔ agbe le ‘nuwuɣia’ me la dometɔ akpa gãtɔ makpɔ dzesi siawo adze si o. (Daniel 12:4) Nukatae? Nusiwo na be amesiwo nɔ agbe le Noa kple Lot ŋɔliwo mete ŋu ɖo to Yehowa ƒe nuxlɔ̃amenyawo o la kee ana woawo hã womanɔ ŋudzɔ ɖe Amegbetɔvi la ƒe vava ƒe dzesiwo ŋu o. Le ɣemaɣi la, amewo ‘nɔ nuɖuɖu dzi, nɔ nunono dzi, nɔ nuƒeƒle dzi, nɔ nudzadzra dzi, nɔ nukuwo dodo dzi, eye wonɔ xɔtutu dzi vaseɖe esime tsɔtsrɔ̃ ŋkekea va, eye wotsrɔ̃.’ (Luka 17:26-29) Woku le esi woƒo wo ɖokui ɖe nuwɔna siawo, siwo menye nu gbegblẽ hafi o la, me vĩ ale gbegbe be woɖe asi le Mawu ƒe lɔlɔ̃nu wɔwɔ ya ŋu kura. (Mateo 24:39) Nenema kee egbea hã, ame geɖewo ƒo wo ɖokui ɖe nuwɔna siawo tɔgbe me vĩ ale gbegbe be womete ŋu le dzesi siwo le eɖem fia be xexe mavɔ̃mawu sia ƒe nuwuwu ɖo la kpɔm o.—Luka 17:30.\n5. (a) Amekawoe Yesu xlɔ̃ nui, eye nukatae? (b) Nukae na ame aɖewo ƒe xɔse gbɔdzɔ?\n5 Edze ƒã be Yesu kpɔe do ŋgɔ be Satana ƒe xexea ate ŋu ava ble ye yomedzelawo hã nu ale gbegbe be ‘woagagbugbɔ atrɔ ɖe nusiwo le megbe la ŋuti’ gɔ̃ hã. (Luka 17:22, 31) Eye nusia dzɔ ɖe Kristotɔ aɖewo dzi hã nyateƒe. Ame mawo tsɔ ƒe geɖe nɔ mɔ kpɔm na ŋkeke si dzi Yehowa ahe xexe vɔ̃ɖi sia ava nuwuwui. Gake esi Harmagedon meva le ɣeyiɣi si woa ŋutɔwo susui dzi o la, dzi ɖe le wo ƒo. Alesi woka ɖe edzi vevie tsã be Yehowa ƒe ʋɔnudrɔ̃ŋkekea tu aƒe la me va gbɔdzɔ. Woƒe subɔsubɔdɔa wɔwɔ dzi va nɔ ɖeɖem kpɔtɔ eye vivivi eye woyi ɖaƒo wo ɖokui ɖe agbemenuwɔna bubuwo me vĩ ale gbegbe be ɣeyiɣi vi aɖe koe susɔ na wo woatsɔ awɔ subɔsubɔdɔae. (Luka 8:11, 13, 14) Le ɣeyiɣi aɖewo megbe la, ‘wogbugbɔ trɔ ɖe nusiwo le megbe la ŋuti’—nublanuinya kae nye esi!\n‘Gbedodoɖa Ɣesiaɣi’ Hiã\n6-8. (a) Gblɔ ahosi kple ʋɔnudrɔ̃la ŋuti kpɔɖeŋua kpuie. (b) Nufiame kae Yesu ɖe tso kpɔɖeŋua me?\n6 Nukae míate ŋu awɔ atsɔ akpɔ egbɔ be alesi míeka ɖe Yehowa ƒe ŋugbedodowo dzi bliboe la me nagagbɔdzɔ o? (Hebritɔwo 3:14) Nya sia tututu gbɔe Yesu he eƒe nusrɔ̃lawo ƒe susu yii, esime wòxlɔ̃ nu wo be woagagbugbɔ ayi ɖe Satana ƒe xexea me o vɔ megbe.\n7 Luka ka nya ta be Yesu “wɔ kpɔɖeŋu aɖe na wo tso alesi wòhiã be woanɔ gbe dom ɖa ɣesiaɣi, eye ɖeɖi nagate wo ŋu o ŋuti.” Yesu gblɔ be: ‘Ʋɔnudrɔ̃la aɖe nɔ du aɖe me, si mevɔ̃a Mawu o, eye mebua ame aɖeke hã o. Ke ahosi aɖe nɔ du ma me, eye wòyia ʋɔnudrɔ̃laa gbɔ enuenu ɖagblɔna nɛ be, “Tso afia dzɔdzɔe nam ne nàɖem tso amesi tsɔ nya ɖe ŋunye si me.” Ke hã, menɔ lɔlɔ̃m o hena ɣeyiɣi aɖe, gake emegbe la, egblɔ na eɖokui be, “Togbɔ be nyemevɔ̃a Mawu alo bua ame aɖeke o hã la, le esi ahosi sia yi edzi le fu ɖem nam ta la, matso afia dzɔdzɔe nɛ, ale be wòagayi edzi anɔ vavam, ava de fe ŋkume nam o.”’\n8 Esi Yesu wɔ kpɔɖeŋu sia vɔ la, eɖe nufiame si le eme la me be: ‘Mise nya si ʋɔnudrɔ̃la sia gblɔ, togbɔ be enye ame madzɔmadzɔ hã, la ɖa! Ekema, ɖe Mawu matso afia dzɔdzɔe na eƒe ame tiatia siwo doa ɣli nɛ zã kple keli, togbɔ be edzena abe ɖe wòle wɔwɔm blewu le wo gome ene hã la oa? Mele egblɔm na mi be: Atso afia dzɔdzɔe na wo kaba. Ke hã, ne Amegbetɔvi la va ɖo la, ɖe wòakpɔ xɔse la le anyigba dzi vavãa?’—Luka 18:1-8, NW.\n‘Tso Afia Dzɔdzɔe Nam’\n9. Nya vevi kae ɖe dzesi le ahosi kple ʋɔnudrɔ̃la ŋuti kpɔɖeŋua me?\n9 Nya vevitɔ kekeake si le kpɔɖeŋu wɔdɔɖeamedzi sia me la dze gaglã. Yesu ŋutɔ, kple ame eve siwo ŋu wòƒo nu tsoe le kpɔɖeŋua me la, ƒo nu tso nya ma ŋu. Ahosi la gblɔ kukuɖeɖetɔe be: ‘Tso afia dzɔdzɔe nam.’ Ʋɔnudrɔ̃la la gblɔ be: ‘Matso afia dzɔdzɔe nɛ.’ Yesu bia se be: ‘Ðe Mawu matso afia dzɔdzɔe oa?’ Eye Yesu gagblɔ tso Yehowa ŋu be: ‘Atso afia dzɔdzɔe na wo kaba.’ (Luka 18:3, 5, 7, 8) Ɣekaɣi koŋue Mawu ‘atso afia dzɔdzɔe’ la?\n10. (a) Ɣekaɣie Yehowa tso afia le ƒe alafa gbãtɔa me? (b) Ɣekaɣie woatso afia dzɔdzɔe na Mawu subɔla siwo li egbea, eye aleke woatsoe?\n10 Le ƒe alafa gbãtɔa me la, “hlɔ̃biabiaŋkekewo” (alo, “afiatsogbewo”) de le ƒe 70 M.Ŋ. me esime wotsrɔ̃ Yerusalem kple eƒe gbedoxɔa. (Luka 21:22) Le míaƒe ɣeyiɣia me la, woatso afia dzɔdzɔe na Mawu ƒe amewo le “Yehowa ƒe ŋkeke gã la” dzi. (Zefanya 1:14; Mateo 24:21) Ɣemaɣi la, Yehowa ‘atsɔ xaxa aɖo teƒe na amesiwo naa xaxa’ eƒe amewo, eye “[Yesu Kristo] abia hlɔ̃ amesiwo menya Mawu o kple amesiwo meɖoa to mía Aƒetɔ Yesu Kristo ƒe nyanyui la o.”—Tesalonikatɔwo II, 1:6-8; Romatɔwo 12:19.\n11. Mɔ ka nue woatso afiaa “kaba” le?\n11 Ke aleke wòle be míase kakaɖedzi si Yesu na be Yehowa atso afia dzɔdzɔe “kaba” la gɔmee? Mawu ƒe Nya la ɖee fia be ‘togbɔ be Yehowa gbɔ dzi ɖi hã la,’ atso afia dzɔdzɔe kaba ɖe etsoɣi. (Luka 18:7, 8; Petro II, 3:9, 10) Le Noa ƒe ɣeyiɣia me la, wotsrɔ̃ ame vɔ̃ɖiwo enumake le Tsiɖɔɖɔa me. Nenema kee le Lot ƒe ŋkekea me la, ame vɔ̃ɖiwo tsrɔ̃ esime dzo dza tso dziƒo. Yesu gblɔ be: “Nenema ke wòanɔ le ŋkeke si dzi Amegbetɔvi la laɖe eɖokui afia.” (Luka 17:27-30) “Tsɔtsrɔ̃ kpata” agava ame vɔ̃ɖiwo dzi ake. (Tesalonikatɔwo I, 5:2, 3) Le nyateƒe me la, míate ŋu aka ɖe edzi bliboe be ne ɣeyiɣia de be Yehowa naɖe Satana ƒe xexea ɖa la, maɖe mɔ ŋkeke ɖeka pɛ gɔ̃ hã nadze edzi o.\n‘Atso Afia Dzɔdzɔe’\n12, 13. (a) Nukae míesrɔ̃ tso kpɔɖeŋu si Yesu wɔ ku ɖe ahosi kple ʋɔnudrɔ̃laa ŋu me? (b) Nukata míate ŋu aka ɖe edzi be Yehowa ase míaƒe gbedodoɖawo ahatso afia dzɔdzɔe?\n12 Kpɔɖeŋu si Yesu wɔ ku ɖe ahosi kple ʋɔnudrɔ̃la ŋu la gate gbe ɖe nyateƒenya vevi bubu aɖewo hã dzi. Esime Yesu le nufiame si le kpɔɖeŋua me me ɖem la, egblɔ be: ‘Mise nya si ʋɔnudrɔ̃la sia gblɔ, togbɔ be enye ame madzɔmadzɔ hã la ɖa! Ekema, ɖe Mawu matso afia dzɔdzɔe na eƒe ame tiatiawo oa?’ Ne míagblɔe ŋutɔŋutɔ la, menye ɖe Yesu nɔ gbɔgblɔm be Yehowa awɔ nu ɖe esubɔla ŋu abe alesi tututu ʋɔnudrɔ̃laa wɔ nui ene o. Ke boŋ Yesu fia nu vevi aɖe eyomedzelawo tso Yehowa ŋu esime wòɖe vovototo si le Mawu kple ʋɔnudrɔ̃laa dome fia. Vovototo siwo le wo dome la dometɔ aɖewo ɖe?\n13 ‘Ame madzɔmadzɔe’ ʋɔnudrɔ̃la si ŋu Yesu ƒo nu tsoe le eƒe kpɔɖeŋua me la nye, evɔ ‘Mawu ya nye ʋɔnudzrɔ̃la dzɔdzɔe.’ (Psalmo 7:12; 33:5) Menye ɖe ʋɔnudrɔ̃laa tsɔ ɖe le eme na ahosia ŋutɔŋutɔ o, gake Yehowa ya tsɔa ɖe le eme na amesiame ɖekaɖeka. (Kronika II, 6:29, 30) Dzizizie ʋɔnudrɔ̃laa tsɔ kpe ɖe ahosia ŋu, gake Yehowa ya lɔ̃na faa—ẽ, edina vevie—be yeakpe ɖe ye subɔlawo ŋu. (Yesaya 30:18, 19) Nufiame kae le eme na mí? Ne ʋɔnudrɔ̃la madzɔmadzɔ la se ahosia ƒe kokoƒoƒo eye wòtso afia dzɔdzɔe nɛ la, ɖe Yehowa maɖo to eƒe amewo ƒe gbedodoɖa ahatso afia dzɔdzɔe na wo geɖe wu o mahã?—Lododowo 15:29.\n14. Nukatae mele be míaƒe kaka ɖe Mawu ƒe ʋɔnudrɔ̃ŋkekea ƒe vava dzi me nagbɔdzɔ o?\n14 Eyata amesiwo megava ka ɖe Mawu ƒe ʋɔnudrɔ̃ŋkekea ƒe vava dzi o la wɔ vodada gã aɖe. Nukatae? Esi kakaɖedzi sẽŋu si nɔ wo si be “Yehowa ƒe ŋkeke gã la” tu aƒe me gbɔdzɔ la, efia be wodi be yewoagblɔ be yewomenya ne Yehowa awɔ ɖe eƒe ŋugbedodowo dzi tututu o. Ke hã, ame aɖeke mate ŋu atɔ gbe Mawu ƒe nuteƒewɔwɔ o. (Hiob 9:12) Eyata nya vevitɔ si wòle be míabia mía ɖokui enye be, Ðe mate ŋu alé nye xɔse me ɖe asi nuteƒewɔwɔtɔea? Ẽ, nya ma tututue Yesu fɔ ɖe te le ahosia kple ʋɔnudrɔ̃laa ŋuti kpɔɖeŋua ƒe nuwuwu.\n‘Ðe Wòakpɔ Xɔse Sia le Anyigba Dzi Vavãa?’\n15. (a) Nya kae Yesu bia, eye nukatae? (b) Nya kae wòle be míabia mía ɖokui?\n15 Yesu bia nya vevi sia be: ‘Ne Amegbetɔvi la va la, ɖe wòakpɔ xɔse sia le anyigba la dzi vavãa?’ (Luka 18:8) Nyagbɔgblɔ si nye “xɔse sia” fia be xɔse ƒomevi aɖe koŋ—si le abe ahosia tɔ ene—ye Yesu wɔnɛ. Yesu meɖo nya si eya ŋutɔ bia la ŋu o. Ðe wòbia nya sia kple susu be eƒe nusrɔ̃lawo nade ŋugble tso xɔse si ƒomevi le wo si la ŋu. Ðe woƒe xɔsea me le gbɔdzɔgbɔdzɔm vivivi si awɔe be tɔtrɔ ɖe nusiwo wogblẽ ɖe megbe ŋu ƒe mɔ̃ nava ɖe woa? Alo xɔse sẽŋu si ƒomevi Yesu tsɔ ahosia ƒe nuwɔna wɔ kpɔɖeŋui na lae le wo si? Nenema kee wòle be míawo hã míabia mía ɖokui egbea be, ‘Xɔse ka ƒomevie “Amegbetɔvi la” kpɔna le nye dzi me?’\n16. Xɔse ka ƒomevie ahosia ɖe fia?\n16 Hafi míawo hã míate ŋu anɔ amesiwo Yehowa atso afia dzɔdzɔe na dome la, ele be míawɔ nu abe alesi ahosi ma wɔ nui ene. Xɔse ka ƒomevie nɔ esi? Eɖe eƒe xɔse la fia to alesi wòkua kutri ‘yia ʋɔnudrɔ̃laa gbɔ enuenu ɖagblɔna nɛ be, “Tso afia dzɔdzɔe nam ne nàɖem tso amesi tsɔ nya ɖe ŋunye si me”’ la me. Ahosia ku kutri vevie be ame madzɔmadzɔ natso afia dzɔdzɔe na ye. Nenema ke Mawu subɔla siwo li egbea ate ŋu aka ɖe edzi be Yehowa atso afia dzɔdzɔe na yewo—nenye be axɔ ɣeyiɣi geɖe wu alesi wosusui gɔ̃ hã. Tsɔ kpe ɖe eŋu la, woɖea alesi woka ɖe Mawu ƒe ŋugbedodowo dzii la fiana to gbedodoɖa kutrikukutɔe me—ẽ, to ‘ɣlidodo na Yehowa zã kple keli’ me. (Luka 18:7) Le nyateƒe me la, ne Kristotɔ aɖe dzudzɔ gbedodoɖa be Yehowa natso afia dzɔdzɔe na esubɔlawo la, ekema ele eɖem fia be yemegaka ɖe eyama dzi o.\n17. Susu kawo tae wòle be míanɔ gbe dom ɖa kutrikukutɔe ahayi edzi axɔ Yehowa ƒe ʋɔnudrɔ̃ŋkekea ƒe vava, si ŋu kakaɖedzi le la, dzi ase ɖo?\n17 Nɔnɔme siwo me ahosia nɔ la ɖee fia mí be susu geɖewo li siwo tae wòle be míado gbe ɖa kutrikukutɔe ɖo. Na míalé ŋku ɖe vovototo siwo le nɔnɔme si me wònɔ kple esi me míele fifia dome la ƒe ɖewo ŋu kpɔ. Menye ame aɖee nɔ dzi dem ƒo na ahosia be wòanɔ ʋɔnudrɔ̃laa gbɔ yim hafi wònɔa yiyim o, gake le míawo ya gome la, Mawu ƒe Nya la dea dzi ƒo na mí geɖe be ‘míanɔ gbedodoɖa dzi ɖaasi!’ (Romatɔwo 12:12) Kakaɖedzi aɖeke menɔ ahosia si be ʋɔnudrɔ̃laa akpe ɖe ye ŋu o, gake Yehowa na kakaɖedzi míawo ya be yeatso afia dzɔdzɔe na mí. Yehowa gblɔ to eƒe nyagblɔɖila dzi be: ‘Ke ne edze abe ɖe wòtsi megbe ene hã la, kpɔ esinu; elabena ele vava ge kokoko, eye mahe ɖe megbe o.’ (Xabakuk 2:3; Psalmo 97:10) Nyasenamela aɖeke menɔ ahosia si si dzi wòaɖadze be wòava ɖe kuku na ʋɔnudrɔ̃laa na ye o. Gake nyasenamela sẽŋu aɖe li na míawo ya, si nye Yesu, ‘amesi le Mawu ƒe nuɖusi me, eye wòɖea kuku ɖe mía ta hã.’ (Romatɔwo 8:34; Hebritɔwo 7:25) Eyata nenye be, togbɔ be nɔnɔmeawo mede ahosia dzi o hã, wòyi edzi nɔ kuku ɖem na ʋɔnudrɔ̃laa henɔ esinu kpɔm be wòatso afia dzɔdzɔe na ye la, ɖe mele be míawo ya míaxɔ Yehowa ƒe ʋɔnudrɔ̃ŋkekea ƒe vava, si ŋu kakaɖedzi le la, dzi ase geɖe wu oa?\n18. Aleke gbedodoɖa ado ŋusẽ míaƒe xɔse eye wòakpe ɖe mía ŋu be woatso afia dzɔdzɔe na míi?\n18 Ahosia ŋuti kpɔɖeŋua le mía fiam be gbedodoɖa do ƒome kple xɔse tẽ eye be ne míedoa gbe ɖa kutrikukutɔe la, ate ŋu ana míaɖu ŋusẽkpɔɖeamedzi siwo te ŋu gbɔdzɔa ame ƒe xɔse me la dzi bɔbɔe. Gake esia mefia be, ameŋkumenuwɔwɔ be míele gbe dom ɖa ana míaƒe xɔse me magbɔdzɔ o. (Mateo 6:7, 8) Ne enyanya be Mawu ŋu koe míate ŋu aziɔ ɖo ye ʋãa mí be míado gbe ɖa nɛ la, ekema gbedodoɖaa ana míate ɖe Mawu ŋu eye wòado ŋusẽ míaƒe xɔse hã. Esi wònye be xɔse ƒe amesinɔnɔ hiã hafi ame nate ŋu akpɔ ɖeɖe ta la, mewɔ nuku o be Yesu kpɔe dze sii be ehiã vevie be yeade dzi ƒo na yeƒe nusrɔ̃lawo be “woanɔ gbe dom ɖa ɣesiaɣi, eye ɖeɖi nagate wo ŋu o.” (Luka 18:1; Tesalonikatɔwo II, 3:13) Ele eme baa be menye míaƒe gbedodoɖawo dzie “Yehowa ƒe ŋkeke gã la” ato ava ya o—elabena míeɖado gbe ɖa tso eƒe vava ŋu loo alo míeɖadoe ɖa o, ele vava ge godoo. Gake be woatso afia na mí be míedze atsi agbe le Mawu ƒe aʋa la me loo alo míedze o ya nɔ te ɖe xɔse si ƒomevi le mía si kple alesi míedoa gbe ɖae dzi.\n19. Aleke míaɖee afia be kakaɖedzi blibo le mía si be Mawu ‘atso afia dzɔdzɔe’?\n19 Èɖo ŋku nya si Yesu bia la dzia? Ebia be: ‘Ne Amegbetɔvi la va la, ɖe wòakpɔ xɔse sia le anyigba la dzi vavãa?’ Ŋuɖoɖo kae li na nyabiase wɔdɔɖeamedzi sia? Dzidzɔ ka gbegbee nye esi wònye na mí be Yehowa subɔla wɔnuteƒe miliɔn geɖe le anyigba dzi egbea, siwo to woƒe gbedodoɖawo, woƒe dzigbɔɖi, kple kutrikuku dzi le eɖem fia be xɔse sia tɔgbe le yewo si! Eyata woate ŋu aɖo Yesu ƒe nyaa ŋu kakaɖedzitɔe be, ẽ. Nyateƒee, togbɔ be Satana ƒe xexea le nu madzɔmadzɔwo wɔm ɖe mía ŋu fifia hã la, kakaɖedzi blibo le mía si be Mawu ‘atso afia dzɔdzɔe na eƒe ame tiatiawo’ godoo.\n^ mm. 3 Be nàse kpɔɖeŋu sia gɔme nyuie la, xlẽ Luka 17:22-33. De dzesii be alesi woƒo nu tso “Amegbetɔvi la” ŋu le Luka 17:22, 24, 30 la do ƒome kple biabia si fɔ ɖe te le Luka 18:8 me.\n• Nukae na be Kristotɔ aɖewo ƒe xɔse me va gbɔdzɔ?\n• Nukata míate ŋu aka ɖe Yehowa ƒe ʋɔnudrɔ̃ŋkekea ƒe vava dzi bliboe?\n• Susu kawo tae wòle be míanɔ gbe dom ɖa kutrikukutɔe ɖo?\n• Alekee gbedodoɖa kutrikukutɔe akpe ɖe mía ŋu be míaƒe xɔse nagagbɔdzɔ o?\nNya vevitɔ kekeake kae dze le ahosia kple ʋɔnudrɔ̃laa ŋuti kpɔɖeŋua me?\nAme miliɔn geɖe ka ɖe edzi bliboe egbea be Mawu ‘atso afia dzɔdzɔe’\nƉoe Ɖe Amewo Ɖoe Ɖe Amewo Yehowa ‘Atso Afia Dzɔdzɔe’\nw06 12/15 axa 25-29\nKristmas Ðe Wòate Ŋu Ana Amewo Nanɔ Ŋutifafa Me le Ƒe Bliboa Mea?\nYesu Dzidzi—Alesi Wòhea Ŋutifafa Vanae\nNyanyuia Gbɔgblɔ le Haiti Dukɔ Dzeani la Me\nEbla Blema Dugã Si Ƒe Ŋutinya Gafɔ Ðe Te\nYehowa Naa “Gbɔgbɔ Kɔkɔe Amesiwo Bianɛ La”\nƑe 2006 Gbetakpɔxɔ Me Nyawo Diƒe\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA December 15, 2006\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA December 15, 2006\nGBETAKPƆXƆ—TATA SI MÍESRƆ̃NA December 15, 2006


“Ke nyea mazɔ fɔmaɖitɔe.”—PSALMO 26:11.\n1, 2. (a) Nukatae amegbetɔ ƒe fɔmaɖimaɖi me lelé ɖe asi nye nya si fɔ ɖe te la ƒe akpa vevi aɖe? (b) Aleke nuwɔwɔ nyanuwo ate ŋu aɖee afia be yewode Yehowa ƒe dziɖulanyenye dzi?\nAGLÃDZENU si Satana wɔ le Eden-bɔa me fɔ xexeame katã ƒe nya aɖe ɖe te, si ku ɖe Yehowa ƒe dziɖulanyenye ɖe Eƒe nuwɔwɔwo katã dzi ƒe dzedze ŋu. Le ɣeyiɣi aɖe megbe la, ehe nya be viɖe si amegbetɔwo akpɔ tso Mawu subɔsubɔ me ta koe wosubɔnɛ ɖo. (Hiob 1:9-11; 2:4) Eyata amegbetɔ ƒe fɔmaɖimaɖi hã va nye Yehowa ƒe xexeame katã ƒe dziɖulanyenye ƒe nya si fɔ ɖe te la ƒe akpa vevi aɖe.\n2 Togbɔ be Mawu ƒe dziɖulanyenye menɔ te ɖe eƒe nuwɔwɔwo ƒe fɔmaɖimaɖi me lelé ɖe asi dzi o hã la, amegbetɔwo kple Mawu ƒe gbɔgbɔmeviwo ate ŋu aɖe akpa si dzi wole, le nya si fɔ ɖe te me, afia. Alekee? To etiatia be yewoalé fɔmaɖimaɖi me ɖe asi loo alo woagbe be yewomalé eme ɖe asi o me. Eyata ame ƒe fɔmaɖimaɖi nye gɔmeɖokpe sẽŋu si dzi woanɔ te ɖo adrɔ̃ ʋɔnu eyama.\n3. (a) Nuka mee Hiob kple Dawid di be Yehowa nadzro eye wòatso afia na yewo le? (b) Fɔmaɖimaɖi ŋu nyabiabia kawoe fɔ ɖe te?\n3 Hiob gblɔ kakaɖedzitɔe be: “[Yehowa] nedam le nudanu nyuitɔ dzi, eye Mawu nadze si nye fɔmaɖimaɖi.” (Hiob 31:6) Blema Israel-fia Dawid bia Yehowa be wòadzro yeƒe fɔmaɖimaɖi me akpɔ, esime wòdo gbe ɖa be: ‘Tso afia nam, Yehowa, elabena fɔɖiɖi mele nye zɔzɔme ŋu o, eye meɖo ŋu ɖe Yehowa ŋu, nyemeʋã o!’ (Psalmo 26:1) Aleke gbegbe wòle vevie be míawo hã míazɔ le fɔmaɖimaɖi mee nye si! Gake nukae nye fɔmaɖimaɖi, eye nukae wòfia be woazɔ le fɔmaɖimaɖi me? Nukae akpe ɖe mía ŋu be míalé fɔmaɖimaɖi me ɖe asi?\n“Fɔɖiɖi Mele Nye Zɔzɔme Ŋu O”\n4. Nukae nye fɔmaɖimaɖi?\n4 Fɔmaɖimaɖi fia be woawɔ nuteƒe, woanye mokakamanɔŋutɔ, woanye ame dzɔdzɔe, eye kpɔtsɔtsɔ manɔ ame ŋu o. Ke hã, fɔmaɖimaɖi bia nu geɖe wu nuteƒewɔwɔ ko. Fɔmaɖimaɖi fia agbenyuinɔnɔ alo dzi blibo ƒe subɔsubɔ tsɔtsɔ na Mawu. Satana tɔ gbe Hiob ƒe nuteƒewɔwɔ esi wògblɔ na Mawu be: “Ke do wò abɔ ɖa, ne nade asi eƒe ʋu kple eƒe ŋutilã ŋu kpɔa, be magbe wò nya ɖe ŋkuwò me keŋ ene oa?” (Hiob 2:5) Fɔmaɖimaɖi bia be ameʋãŋusẽ nyui si tso dzi me nanɔ ame si tsɔ kpe ɖe nuɖɔʋuwɔwɔ ŋu.\n5. Nukae fia be fɔmaɖimaɖi me léle ɖe asi mebia be míanye ame deblibowo o?\n5 Gake be woalé fɔmaɖimaɖi me ɖe asi mebia blibodede o. Fia Dawid nye ame madeblibo eye wòwɔ vodada geɖe le eƒe agbe me. Ke hã, Biblia ƒo nu tso eŋu be enye amesi zɔ ‘le dzimekɔkɔ me.’ (Fiawo I, 9:4) Nukatae? Elabena Dawid lɔ̃ Yehowa. Etsɔ eƒe dzi na Mawu bliboe. Elɔ̃ faa ɖe eƒe vodadawo dzi, xɔ mokaname, eye wòɖɔ eƒe mɔwo ɖo. Le nyateƒe me la, Dawid ƒe fɔmaɖimaɖi dze le alesi wòsubɔ Yehowa Mawu helɔ̃e tso dzi blibo me la me.—Mose V, 6:5, 6.\n6, 7. Nukae zɔzɔ le fɔmaɖimaɖi me bia?\n6 Menye amegbetɔ ƒe nuwɔna aɖe, abe mawusubɔsubɔ ene, ko mee woalé fɔmaɖimaɖi me ɖe asi le o. Ehiã be míawɔ nu fɔmaɖitɔe le míaƒe agbemenuwɔnawo katã me. Dawid “zɔ” fɔmaɖitɔe. The New Interpreter’s Bible gblɔ be: “Dɔwɔnya si nye ‘zɔ’ fiana ‘mɔ si nu wonɔa agbe ɖo’ alo ‘agbenɔnɔmɔnu.’” Esi hakpala la nɔ nu ƒom tso amesiwo “fɔɖiɖi mele woƒe azɔlime ŋu o” ŋu la, edzi ha be: “Woayra amesiwo wɔa [Mawu ƒe ŋkuɖodzinyawo, NW] dzi, amesiwo dinɛ tso dzi blibo me; womewɔa nu vɔ̃ɖi aɖeke hã o, eye wozɔa eƒe mɔwo dzi.” (Psalmo 119:1-3) Fɔmaɖimaɖi bia agbagbadzedze ɣesiaɣi be woanya Mawu ƒe lɔlɔ̃nu ahazɔ eƒe mɔwo dzi.\n7 Zɔzɔ le fɔmaɖimaɖi me bia ame ɖokui tsɔtsɔ ana Mawu nuteƒewɔwɔtɔe, le nɔnɔme madeamedziwo gɔ̃ hã me. Míeɖenɛ fiana be míenye fɔmaɖilawo, ne míedo dzi le dodokpɔwo me, ne míenɔ te sesĩe le fukpekpewo me, alo míetsi tre ɖe xexe vɔ̃ɖia ƒe tetekpɔwo ŋu. ‘Míedoa dzidzɔ na Yehowa ƒe dzi’ le susua nu be ate ŋu akpɔ nya atsɔ aɖo nya ŋu na amesi le alɔme ɖem le eŋu la. (Lododowo 27:11) Eyata susu nyui aɖe tae míate ŋu aɖo tame kplikpaa abe Hiob ene ɖo be: “Nyemasẽ nu le nye fɔmaɖimaɖi ŋu, vaseɖe esime mamia nu o.” (Hiob 27:5) Psalmo 26 lia fia nusi akpe ɖe mía ŋu be míazɔ le fɔmaɖimaɖi me la mí.\n“Lólo Nye Ayikuwo Kple Nye Dzi”\n8. Nukae nèsrɔ̃ tso Dawid ƒe gbedodoɖa be Yehowa nadzro yeƒe ayikuwo kple dzi me akpɔ la me?\n8 Dawid do gbe ɖa be: ‘Yehowa, dom kpɔ, eye nadzro menye kpɔ, lólo nye ayikuwo kple nye dzi!’ (Psalmo 26:2) Ayikuawo le keke ame ƒe dɔme ke. Le kpɔɖeŋunyagbɔgblɔ nu la, ayikuwo tsi tre ɖi na ame ƒe tamesusu kple seselelãme ememetɔwo. Eye ame ƒe kpɔɖeŋudzi lae nye amenyenye ememetɔ ŋutɔŋutɔ—si nye nusi ʋãnɛ, eƒe seselelãmewo, kple nuŋububu. Eyata esi Dawid bia Yehowa be wòadzro ye me akpɔ la, enɔ biabiam be wòadzro yeƒe tamesusu kple seselelãme ememetɔwo me tsitotsito akpɔ.\n9. Mɔ ka nue Yehowa lóloa míaƒe kpɔɖeŋu ƒe ayikuwo kple dzi le?\n9 Dawid ɖe kuku be woalólo yeƒe ayikuwo kple yeƒe dzi. Aleke Yehowa lólona míaƒe amenyenye ememetɔ lae? Dawid dzi ha be: “Makafu Yehowa, amesi ɖoa aɖaŋu mam; le zã me hã nye ayikuwo xlɔ̃a num.” (Psalmo 16:7) Nukae esia fia? Efia be Mawu ƒe nuxlɔ̃ame ɖoa keke Dawid ƒe amenyenye ƒe gogloeaƒe ke henɔa afima, eye wòɖɔna eƒe tamesusu kple seselelãme ememetɔwo ɖo. Nenema kee wòanɔ na míawo hã ne míetsɔa ŋudzedzekpɔkpɔ dea ŋugble le aɖaŋuɖoɖo si míexɔna toa Mawu ƒe Nya, eteƒenɔlawo, kple eƒe habɔbɔa dzi ŋu eye míena wòxɔa anyinɔ ɖe keke mía me ke. Gbedodoɖa na Yehowa edziedzi be wòalólo alo akɔ mía ŋu le mɔ sia nu akpe ɖe mía ŋu be míazɔ le fɔmaɖimaɖi me.\n“Wò Amenuveve Le Ŋkunye Me”\n10. Nukae kpe ɖe Dawid ŋu be wòzɔ le Mawu ƒe nyateƒe la me?\n10 Dawid yi edzi be: ‘Wò amenuveve le ŋkunye me, eye mezɔ le wò nyateƒe me.’ (Psalmo 26:3) Dawid nya alesi Mawu wɔa nu le amenuveve mee la nyuie, eye wòde ŋugble le wo ŋu le ŋudzedzekpɔkpɔ blibo me. Edzi ha be: “Luʋɔnye, kafu Yehowa, eye megaŋlɔ eƒe nyuiwɔwɔwo katã be o!” Esi Dawid ɖo ŋku Mawu ƒe ‘nyuiwɔwɔawo’ dometɔ ɖeka dzi la, eyi hadzidzia dzi be: “Yehowa wɔa nu dzɔdzɔe, eye wòdrɔ̃a ʋɔnu na amesiwo katã wote ɖe anyi la. Ena Mose nya eƒe mɔwo, eye wòna Israel-viwo nya eƒe nuwɔwɔwo.” (Psalmo 103:2, 6, 7) Ðewohĩ Dawid anya nɔ tame bum le alesi Egiptetɔwo te Israel-viwo ɖe anyi le Mose ƒe ŋkekeawo mee la ŋu. Ne nenemae la, ke ŋugbledede le alesi Yehowa ɖe mɔ si dzi wòato aɖe wo la fia Mosee anya de dzi gbɔ na Dawid eye wòdo ŋusẽ eƒe tameɖoɖo kplikpaa be yeazɔ le Mawu ƒe nyateƒe la me.\n11. Nukae ate ŋu akpe ɖe mía ŋu be míazɔ le fɔmaɖimaɖi me?\n11 Mawu ƒe nya la sɔsrɔ̃ edziedzi kple ŋugbledede le nusiwo míesrɔ̃ le eme ŋu hã akpe ɖe mía ŋu be míazɔ le fɔmaɖimaɖi me. Le kpɔɖeŋu me, ŋkuɖoɖo edzi be Yosef si le agbegbegblẽnɔnɔ si Potifar srɔ̃ do ɖe egbɔ la nu ade dzi ƒo na mí godoo be míawo hã míasi le nɔnɔme mawo tɔgbe si adze ŋgɔ mí le míaƒe dɔwɔƒe, suku, alo teƒe bubuwo la nu. (Mose I, 39:7-12) Ke ne wotsɔ xexe sia me ŋutilãmedzidzedzekpɔkpɔ alo ŋkɔxɔxɔ kple ŋusẽ ƒe amesisusu ƒe mɔnukpɔkpɔwo te mí kpɔe ya ɖe? Mose, amesi gbe nu le Egiptetɔwo ƒe ŋutikɔkɔe mɔnukpɔkpɔwo gbɔ la, ƒe kpɔɖeŋu li na mí. (Hebritɔwo 11:24-26) Ŋkuɖoɖo Hiob ƒe dzidodo dzi hã akpe ɖe mía ŋu godoo ahado ŋusẽ míaƒe tameɖoɖo kplikpaa be míalé nuteƒewɔwɔ me ɖe asi na Yehowa, ne míedze dɔ kple ne afɔkuwo dzɔ ɖe mía dzi gɔ̃ hã. (Yakobo 5:11) Ke ne woti mía yome ya ɖe? Le go sia me hã la, ŋkuɖoɖo alesi Daniel nɔ dzatawo ƒe do me dzi la ade dzi ƒo na mí!—Daniel 6:17-23.\n“Nyemebɔbɔ Nɔ Ame Tovowo Gbɔ O”\n12, 13. Hadede kawoe wòle be míaƒo asa na?\n12 Esi Dawid nɔ susu hem yi nu bubu aɖe si hã do ŋusẽe wòzɔ fɔmaɖitɔe dzi la, egblɔ be: ‘Nyemebɔbɔ nɔ ame tovowo gbɔ o, eye nyemede afɔ gbedegblemimewo ƒe ha me o. Melé fu ame vlowo ƒe takpekpe, eye mía kple ame vɔ̃ɖiwo míebɔbɔ nɔa du o.’ (Psalmo 26:4, 5) Dawid menɔa anyi ɖe ame vɔ̃ɖiwo dome o. Elé fu ame vlowo ƒe hadede.\n13 Ke míawo ya ɖe? Ðe míegbea hadede kple ame tovowo to television dzi wɔnawo, videowo, sinimawo, Internet, alo mɔ bubuwo nu dzia? Ðe míeƒoa asa na amesiwo ɣlaa amesi ƒomevi wonye le ememe laa? Ame aɖewo atsɔ tameɖoɖo vɔ̃wo adze xɔlɔ̃ mí alakpatɔe le suku alo le dɔwɔƒe. Ðe míedi le nyateƒe me be mía kple amesiwo mezɔna le Mawu ƒe nyateƒea me o la dome manɔ kplikplikpli oa? Xɔsegbelawo ate ŋu aɣla woƒe dzimedidi be yewoahe mí ɖa tso Yehowa subɔsubɔ gbɔ, ahawɔ nu abe ame ɖɔʋuwo ene. Ke ne Kristo-hamea me tɔ aɖewo nɔa agbe eve ya ɖe? Woawo hã ɣla amesi wonye ŋutɔŋutɔ la. Xɔlɔ̃ ma tɔgbewo nɔ Jayson, amesi nye subɔsubɔdɔwɔla fifia, si esime wònye sɔhɛ. Egblɔ le wo ŋu be: “Gbeɖeka wo dometɔ ɖeka gblɔ nam be: ‘Nusianu si míawɔ fifia mele vevie o elabena ne nuɖoanyi yeyea va la, ɖeko míaku. Míanya gɔ̃ hã be naneke to mía ŋu o.’ Eƒe nya mawo na menyɔ le ɖokuinye me. Nyemedi be matsrɔ̃ ne nuɖoanyi yeyea va o.” Nunyatɔe la, Jayson dzudzɔ hadede kple xɔlɔ̃ mawo tɔgbe. Apostolo Paulo xlɔ̃ nu be: “Migana woable mi o! Habɔbɔ vɔ̃wo gblẽa nuwɔna nyuiwo.” (Korintotɔwo I, 15:33) Aleke gbegbe wòle vevie be míaƒo asa na hadede vɔ̃wo enye esi!\n‘Maxlẽ Wò Nukunuwo Katã Afia’\n14, 15. Aleke míate ŋu ‘aƒo xlã Yehowa ƒe vɔsamlekpui’ lae?\n14 Dawid yi edzi be: ‘Meklɔ nye asi fɔmaɖitɔe, eye maƒo xlã wò vɔsamlekpui, Yehowa.’ Nukatae? ‘Be mana kafukafuha naɖi, eye maxlẽ wò nukunuwo katã afia.’ (Psalmo 26:6, 7) Dawid di be yeanɔ dzadzɛ le agbenɔnɔ gome be yeate ŋu ade ta agu na Yehowa eye yeaɖe gbeƒã yeƒe Mawu subɔsubɔ.\n15 Nusianu si wowɔ le tadedeagu vavãtɔ me le avɔgbadɔa me eye emegbe le gbedoxɔa me nye “dziƒonuwo ƒe kpɔɖeŋu kple vɔvɔli.” (Hebritɔwo 8:5; 9:23) Vɔsamlekpuia tsi tre ɖi na Yehowa ƒe lɔlɔ̃nu le Yesu Kristo ƒe vɔsa la xɔxɔ hena ameƒomea ƒe ɖeɖekpɔkpɔ me. (Hebritɔwo 10:5-10) Míeklɔa míaƒe asiwo fɔmaɖitɔe eye ‘míeƒoa xlã Yehowa ƒe vɔsamlekpui’ to tafevɔsa ma dzixɔxɔse me.—Yohanes 3:16-18.\n16. Aleke Mawu ƒe nukunuwo xexlẽ fia amewo ɖea vi na míi?\n16 Ne míede ŋugble le nusiwo katã ŋuti tafea ʋu mɔ ɖo na mí ŋu la, ɖe míaƒe dziwo meyɔna kple akpedada na Yehowa kple eƒe Tenuvia oa? Ekema mina míatsɔ dzi siwo yɔ fũ kple akpedada la, axlẽ Mawu ƒe nukunuwo—tso amegbetɔ wɔwɔ le Eden-bɔa me dzi vaseɖe nuwo katã gbugbɔgaɖɔɖo keŋkeŋ le Mawu ƒe xexe yeyea me dzi—afia. (Mose I, 2:7; Dɔwɔwɔwo 3:21) Eye gbɔgbɔmetakpɔkpɔ kae nye si Fiaɖuƒegbeƒãɖeɖe kple nusrɔ̃lawɔwɔdɔa nye! (Mateo 24:14; 28:19, 20) Veviedodo nu le dɔ sia wɔwɔ me kpena ɖe mía ŋu míeléa míaƒe etsɔmemɔkpɔkpɔa me ɖe asi sesĩe, míaƒe Mawu ƒe ŋugbedodowo dzixɔxɔse me gasẽna ɖe edzi, eye míaƒe lɔlɔ̃ na Yehowa kple mía havi amegbetɔwo nu metsina o.\n“Melɔ̃ Wò Aƒe Nɔƒe”\n17, 18. Alekee wòle be míaƒe nɔnɔme ɖe Kristotɔwo ƒe kpekpewo ŋu nanɔ?\n17 Avɔgbadɔa kple eƒe vɔsamlekpuia, nye Yehowa ƒe tadedeagunɔƒe le Israel. Esi Dawid nɔ alesi teƒe ma doa dzidzɔ nɛ ɖem gblɔ la, edo gbe ɖa be: ‘Yehowa, melɔ̃ wò aƒe nɔƒe kple teƒe, si wò bubu le.’—Psalmo 26:8.\n18 Ðe míelɔ̃a ƒuƒoƒo ɖe teƒe siwo míesrɔ̃a nu tso Yehowa ŋu lea? Fiaɖuƒe Akpata ɖesiaɖe, kple gbɔgbɔmenufiame ƒe ɖoɖo siwo yia edzi le eme ɣesiaɣi la, nye tadedeagu vavãtɔ wɔƒe le nuto si me wòle la me. Tsɔ kpe ɖe eŋu la, míewɔa takpekpe gãwo, nutome sue takpekpewo, kple ŋkeke ɖeka takpekpe tɔxɛwo. Wodzroa Yehowa ƒe ‘ŋkuɖodzinyawo’ me le kpekpe mawo me. Ne míesrɔ̃ alesi ‘míalɔ̃ wo vevie ŋutɔ’ la, míadi tso dzime be míayi kpekpeawo eye míaɖo to nyuie ne míeyi. (Psalmo 119:167) Aleke gbegbe wònaa ame ƒe dzi dzea emee nye esi be míanɔ haxɔsetɔ siwo tsɔa ɖe le míaƒe nyonyo me eye wokpena ɖe mía ŋu be míazɔ le fɔmaɖimaɖi me la dome!—Hebritɔwo 10:24, 25.\n‘Megaɖe Nye Agbe Ða O’\n19. Nuvɔ̃ kawo mee Dawid medi be yeaɖi fɔ le o?\n19 Esi Dawid nya afɔku siwo le dada le se siwo le Mawu ƒe nyateƒea me dzi ta la, eɖe kuku be: ‘Megaɖe nye luʋɔ ɖa kpe ɖe nuvɔ̃wɔlawo ŋu o, kple nye agbe ɖa kpe ɖe hlɔ̃mewo ŋu o; amesiwo ŋukpenanuwo le asi ŋu na, eye zãnunana yɔ ɖusi na.’ (Psalmo 26:9, 10) Dawid medi be woabu ye ade amesiwo ɖi fɔ le hadzegbenɔnɔ alo zãnunana ta la ƒe hame o.\n20, 21. Nukae ate ŋu ana be míava nɔ agbe nɔm abe mawumavɔ̃lawo ene?\n20 Egbexexea me yɔ fũ kple nuwɔna gbegblẽwo. Television, magazinewo, kple sinimawo doa “hadzedze” ƒe agbenɔnɔ—abe “agbegbegblẽnɔnɔ faa; yakanuwɔwɔ; ŋukpenanuwɔwɔ” ene—ɖe ŋgɔ. (Galatiatɔwo 5:19) Ame aɖewo va zu kluvi na amamaɖeɖenuwɔnawo kpɔkpɔ, si kplɔa ame dea gbegblẽnuwɔnawo me. Sɔhɛwo koŋ ŋue agbegbegblẽnɔnɔ ƒe ŋusẽkpɔɖeamedzi mawo gblẽa nu le bɔbɔe. Le dukɔ aɖewo me la, gbeɖoɖoɖi nye nusi wokpɔ mɔ be amesiame nawɔ, eye woƒonɛ ɖe ƒewuiviwo nu wobunɛ be ele kokoko be yewoaɖo gbe ɖi. Sɔhɛ siawo dometɔ geɖewo ƒe nu va léa dzi na wo nɔewo, togbɔ be wometsi kura na srɔ̃ɖeɖe o gɔ̃ hã. Be woaɖi kɔ na gbɔdɔdɔ ƒe dzodzro si va le nyɔnyɔm ɖe wo me la, eteƒe medidina o, woƒoa wo ɖokui ɖe hadzegbenɔnɔ me si wɔnɛ be wova wɔa matre mlɔeba.\n21 Ame tsitsiwo meto le nuwɔna siwo kpɔa ŋusẽ vɔ̃wo ɖe ame dzi ƒe nya sia me o. Anukwaremaɖimaɖi le dɔwɔnyawo me kple ɖokuitɔdidi ƒe nyametsotsowo wɔwɔ nye fɔɖiɖi ƒe dzesiwo. Ðeko xexeame ƒe nuwɔnawo sɔsrɔ̃ ate mí ɖa tso Yehowa gbɔ. Mina ‘míalé fu vɔ̃, eye míalɔ̃ nyui’ ahayi edzi azɔ le fɔmaɖimaɖi me.—Amos 5:15.\n“Ðem, eye Nave Nunye”\n22-24. (a) Dzideƒonamenya kae nèkpɔ le Psalmo 26 lia ƒe nyataƒonyawo me? (b) Mɔ̃ ka ŋue woadzro nu me le le nyati si kplɔe ɖo me?\n22 Dawid wu eƒe nya siwo wògblɔ na Mawu la nu be: ‘Ke nyea mazɔ fɔmaɖitɔe; ɖem, eye nave nunye! Nye afɔ tsi tre ɖe teƒe gbadzaa. Makafu Yehowa le takpekpewo me.’ (Psalmo 26:11, 12) Dawid ƒe tameɖoɖo kplikpaa be yealé nuteƒewɔwɔ me ɖe asi do ƒome kplikplikpli kple eƒe kukuɖeɖe be woaɖe ye. Aleke gbegbe esia dea dzi ƒo na amee nye esi! Togbɔ be míenye ame madeblibowo hã la, Yehowa akpe ɖe mía ŋu ne míeɖoe kplikpaa be míalé fɔmaɖimaɖi me ɖe asi.\n23 Neva eme be míaƒe agbenɔnɔ naɖee afia be míedea bubu kple asixɔxɔ Mawu ƒe dziɖulanyenye ŋu le míaƒe agbemenuwɔnawo katã me. Mía dometɔ ɖesiaɖe ate ŋu abia Yehowa le gbedodoɖa me be wòadzro yeƒe tamesusu kple seselelãme ememetɔwo me ahalólo wo akpɔ. Míate ŋu ana eƒe nyateƒea nanɔ ŋku dzi na mí ɣesiaɣi to eƒe Nya la sɔsrɔ̃ moveviɖoɖotɔe me. Ekema ele kokoko be, míatsri hadede vɔ̃wo eye míakafu Yehowa le takpekpewo me. Neva eme be míakpɔ gome le Fiaɖuƒegbeƒãɖeɖe kple nusrɔ̃lawɔwɔdɔa me dzonɔamemetɔe, eye míagaɖe mɔ be xexeame nagblẽ nu le mía kple Mawu dome ƒomedodo xɔasia ŋu gbeɖe o. Esi míele mía tɔ sinua wɔm be míazɔ le fɔmaɖimaɖi me la, míate ŋu aka ɖe edzi be Yehowa ave mía nu.\n24 Esi wòbia be míalé fɔmaɖimaɖi me ɖe asi le míaƒe agbemenuwɔnawo katã me ta la, ehiã be míakpɔ nyuie le mɔ̃ vɔ̃ɖi aɖe ŋu—si nye ahatsunono. Woadzro esia me le nyati si kplɔe ɖo me.\n• Nukatae woate ŋu anɔ te ɖe nuwɔwɔ nyanuwo ƒe fɔmaɖimaɖi dzi adrɔ̃ ʋɔnu wo wòasɔ?\n• Nukae nye fɔmaɖimaɖi, eye nukae wòfia be woazɔ le fɔmaɖimaɖi me?\n• Nukae akpe ɖe mía ŋu be míalé fɔmaɖimaɖi me ɖe asi?\n• Be míalé fɔmaɖimaɖi me ɖe asi la, afɔku kawo ŋue wòle be míakpɔ nyui le ahaƒo asa na?\nÐe nèbiaa Yehowa edziedzi be wòadzro yeƒe tamesusu ememetɔwo me akpɔa?\nÐe nèna be Yehowa ƒe amenuveve le susu me na wò ɣesiaɣia?\nMíaƒe fɔmaɖimaɖi me léle ɖe asi le tetekpɔwo me doa dzidzɔ na Yehowa ƒe dzi\nÐe nèwɔa mɔnuɖoɖo siwo Yehowa wɔ la ŋudɔ be wòakpe ɖe ŋuwò le zɔzɔ fɔmaɖitɔe mea?\nƉoe Ɖe Amewo Ɖoe Ɖe Amewo Zɔ Le Fɔmaɖimaɖi Me\nw04 12/1 axa 13-18


Avuwo (Latin ŋkɔ: Canis lupus familiaris) (Iŋlishi ŋkɔ: Dog) wonyé lãfɔne si do ƒome kple amegãxi ƒomea. Wonyi na avuwo ɖe hamehame si woƒe gbɔsɔsɔ ano alafawo me. Le esia ta la, vovototowo sɔgbɔ ɖe woƒe atsudzɔdzɔ, ŋutilãgbalẽwo kpakple fuwo do me ɖo. Ameɖesiaɖe kloe nyia avuwo abe aƒemelã ene. Kɔta ʋɛ aɖewo ɖua avu le nɔnɔme tɔxɛ aɖewo me.\nWoɖee tso "https://ee.wikipedia.org/w/index.php?title=Avu&oldid=48815"\nWotrɔ axa sia susuea le 18:54, 27 Siamlɔm 2021.


Yosua 1 - Holy Bible [Ewe Bible 1913] - (Yos 1)\nLe Yehowa ƒe dɔla Mose ƒe ku megbe la Yehowa gblɔ na Yosua, Nun vi, si nye Mose ƒe subɔla bena:\nNye dɔla Mose ku, eyata tsi tre, eye mia kple dukɔ blibo la miatso Yordan sia ayi anyigba, si mebe, mana Israel-viwo la dzi.\nTeƒe sia teƒe, si miaƒe afɔƒome aɖo la, matsɔe na mi, abe alesi megblɔ na Mose ene.\nMiaƒe anyigba atso gbedzi kple Libanon sia gbɔ vaseɖe Frat-tɔsisi gã la nu, Xititɔwo ƒe anyigba blibo la vaseɖe ƒu gã la nu le ɣetoɖoƒe gome.\nAmea ɖeke manɔ te ɖe nuwò le wò agbe me ŋkekewo katã me o; alesi menɔ kple Mose la, nenema manɔ kple wò hã; nyemaɖe asi le ŋuwò o, eye nyemagblẽ wò ɖi o.\nMegaɖe nu le segbalẽ sia ŋu o, eye nabu eŋu zã kple keli, ne nalé nusiwo katã woŋlɔ ɖe eme la me ɖe asi, eye nawɔ wo dzi; elabena eya ko hafi dzɔgbenyuie anɔ mɔ dzi na wò, eye nusianu adze dzi na wò.\nTete Yosua ɖe se na dukɔ la dzikpɔlawo bena:\nEye Yosua gblɔ na Ruben-viwo, Gad-viwo kple Manase-viwo ƒe to afã bena:\nMiɖo ŋku nya, Si Yehowa ƒe dɔla Mose gblɔ na mi la dzi bena: Yehowa, mia Mawu, na miegbɔ ɖe eme, eye wòtsɔ anyigba sia na mi.\nMina mia srɔ̃wo kple mia viwo kpakple miaƒe lãwo natsi anyigba, si Mose na mi le Yordan godo la dzi; ke kalẽtɔwo katã nabia akpa adze wo nɔviwo ŋgɔ, ne woakpe ɖewo ŋu,\nvaseɖe esime Yehowa ana mia nɔviwo hã nakpɔ gbɔdzɔe abe miawo ke ene; eye ne Yehowa, mia Mawu, tsɔ anyigba, si wòle wo na ge, na wo la, ekema miagbugbɔ ayi aɖaxɔ anyigba, si Yehowa ƒe ɖɔla Mose na mi le Yordan godo le ɣedzeƒe gome.\nTete woɖo ŋu na Yosua bena: Míawɔ se, siwo katã nède na mí la dzi, eye afisiafi, si nèdɔ mí ɖo la, míayi!\nAlesi mieɖo to Mose la, nenema ke miaɖo to wò hãe; Yehowa nanɔ kpli wò ko, abe alesi wònɔ kple Mose ene!\nWoawu amesiame, si asẽ to ɖe wò sededewo ŋu, eye maɖo to wò nya, siwo katã negblɔ na mi o la. Lé dzi ɖe ƒo, eye nasẽ ŋu ko!


Ale Si Miahe Mia Viwo | Ƒome Kpɔdzidzɔ\nGBE BUBU Abui Acholi Afrikaans Ahanta Ajië Akha Albanian Altai Alur Amerika Tokunɔgbe Amharic Angola Tokunɔgbe Arabic Arabic (Morocco) Arabic (Tunisia) Argentina Tokunɔgbe Armenian Armenian (West) Assamese Ateso Aukan Australia Tokunɔgbe Awajun Aymara Azerbaijani Azerbaijani (Cyrillic) Balinese Bambara Baoule Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belgium Franse Tokunɔgbe Belize Kriol Bengali Biak Bicol Bislama Bissau Guinean Creole Bolivia Tokunɔgbe Bomu Boulou Brazil Tokunɔgbe Bulgarian Bété Cambodian Catalan Cebuano Changana (Zimbabwe) Chavacano Chichewa Chile Tokunɔgbe Chin (Hakha) Chin (Tiddim) Chin (Zotung) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombia Tokunɔgbe Comorian (Ngazidja) Croatian Cuba Tokunɔgbe Czech Czech Republic Tokunɔgbe Damara Dangme Danish Dayak Ngaju Digor Diola Douala Drehu Dusun Dutch Ecuador Tokunɔgbe Edo Efik Emberá (Catío) Esan Estonian Eŋlisi Eʋegbe Faroese Fijian Finland Tokunɔgbe Finnish Fon Frafra France Tokunɔgbe Franse Ga Galician Garifuna Georgian German Germany Tokunɔgbe Ghana Tokunɔgbe Gitonga Gourmanchéma Greek Greenlandic Guadeloupean Creole Guarani Guarani (Bolivia) Guatemala Tokunɔgbe Guerze Guianese Creole Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (Ɣi) Huastec (San Luis Potosi) Hungarian Hungary Tokunɔgbe Iban Ibanag Ibinda Icelandic Igbo Iloko India Tokunɔgbe Indonesia Tokunɔgbe Indonesian Irish Isoko Italian Italy Tokunɔgbe Japan Tokunɔgbe Japanese Javanese Jula Kabardin-Cherkess Kabiye Kabuverdianu Kabyle Kachin Kalanga (Zimbabwe) Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kongo Konkani (Roman) Korea Tokunɔgbe Korean Kpelle Krio Kurdish Kurmanji (Caucasus) Kurdish Kurmanji (Cyrillic) Kurdish Sorani Kwangali Kwanyama Kyangonde Lamba Laotian Latvian Lenje Lhukonzo Lingala Lithuanian Lomwe Low German Luganda Lugbara Lunda Luo Luvale Macedonian Macua Madagascar Tokunɔgbe Madura Malagasy Malawi Tokunɔgbe Malay Malayalam Maltese Mam Mambwe-Lungu Mandjak Maninkakan (Eastern) Mapudungun Marathi Mauritian Creole Maya Mayo Mazahua Mazatec (Huautla) Mbukushu Mende Meru Mexico Tokunɔgbe Mingrelian Miskito Mixe Mixtec (Guerrero) Mixtec (Huajuapan) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Nambya Navajo Ndau Ndebele Ndebele (Zimbabwe) Ndonga Nengone Nepal Tokunɔgbe Nepali New Zealand Tokunɔgbe Ngabere Ngangela Nias Niuean Norwegian Nsenga Nyaneka Nyungwe Nzema Odia Oromo Ossetian Otetela Otomi (Mezquital Valley) Panama Tokunɔgbe Pangasinan Papiamento (Aruba) Papiamento (Curaçao) Paraguay Tokunɔgbe Pennsylvania German Persian Philippines Tokunɔgbe Pidzin (Kamerun) Poland Tokunɔgbe Polish Pomeranian Portugal Tokunɔgbe Portuguese Portuguese (Portugal) Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Rarotongan Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Romania) Romany (Southern Greece) Rumanyo Runyankore Russia Tokunɔgbe Russian Rutoro Réunion Creole Samoan Sangir Sango Saramaccan Sarnami Sena Sepedi Serbian Serbian (Roman) Serer Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovak Slovakia Tokunɔgbe Slovenian Solomon Islands Pidgin Somali Spain Tokunɔgbe Spanish Sranantongo Sunda Susu Swahili Swahili (Congo) Swati Sweden Tokunɔgbe Swedish Tagalog Tahitian Taiwan Tokunɔgbe Tajiki Talian Tamil Tandroy Tankarana Tarahumara Tarascan Tatar Telugu Tetun Dili Thai Ticuna Tigrinya Tiv Tlapanec Tojolabal Tok Pisin Tongan Toraja Totonac Tshiluba Tshwa Tsonga Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Udmurt Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuela Tokunɔgbe Vezo Vietnam Tokunɔgbe Vietnamese Wallisian Waray-Waray Wayuunaiki Welsh Wichi Wolaita Wolof Xhosa Xârâcùù Yoruba Zande Zapotec (Isthmus) Zapotec (Lachiguiri) Zimbabwe Tokunɔgbe Zulu\n“Nya siwo megblɔ na wò egbe la, natsi dzi me na wò. Ku wo ɖe to me na viwòwo.”—5 Mose 6:6, 7\nEsi Yehowa ɖo ƒomea anyi la, dzilawoe wòtsɔ ɖo wo viwo nu. (Kolosetɔwo 3:20) Mi dzilawo ƒe agbae wònye be miahe mia viwo bene woalɔ̃ Yehowa eye woava zu ame ɖɔʋuwo ne wova tsi. (2 Timoteo 1:5; 3:15) Ele be mianya nu siwo le mia viwo ƒe dzi me. Ke hã, ele vevie be miaɖo kpɔɖeŋu ɖi na wo. Ne mina Yehowa ƒe Nyaa le dzi me na mi la, ke miate ŋu afiae mia viwo nyuie.—Psalmo 40:9.\n1 NA WÒANƆ BƆBƆE NA VIWÒWO BE WOAÐO DZE KPLE WÒ\nNYA SI BIBLIA GBLƆ: ‘Ðe abla le nusese me, nɔ blewu le nuƒoƒo me.’ (Yakobo 1:19) Ele eme be èdi be ye viwo naɖo dze kpli ye faa. Ekema na woakpɔe be èle klalo be yease yewoƒe nyawo. Na wòanɔ bɔbɔe na wo be woaƒo nu faa. (Yakobo 3:18) Ne wokpɔe be àda gbe ɖe yewo gbɔ alo àhe nya ɖe yewo ŋu la, ke womaɖe woƒe dzimenyawo agblɔ na wò o. Gbɔ dzi ɖi na viwòwo eye nɔ kakaɖedzi nam wo edziedzi be yelɔ̃ wo.—Mateo 3:17; 1 Korintotɔwo 8:1.\nNɔ klalo be yeaɖo to ne viwòwo di be yewoaɖo dze kpli wò\nNɔ dze ɖom kple viwòwo edziedzi, menye ne wowɔ nu gbegblẽ aɖe hafi o\n2 DZE AGBAGBA NÀSE NYA SI TUTUTU GBLƆM WOLE LA GƆME\nNYA SI BIBLIA GBLƆ: “Ame si léa to ɖe nya ŋu la, eƒe asi sua nyui dzi.” (Lododowo 16:20) Ɣeaɖewoɣi la, ahiã be nàse nya si tututu gblɔm viwòwo le la gɔme hafi nàte ŋu anya ale si wole sesem le wo ɖokui me. Zi geɖe la, ɖeviwo megblɔa ale si tututu nyaa le o. “Ne ame aɖe mekpɔ se nya, hafi ɖo eŋu o la, bometsitsi kple ŋukpe wònye nɛ.” (Lododowo 18:13) Mègado dziku kabakaba o.—Lododowo 19:11.\nEɖanye nya ka kee viwòa gblɔ o, ɖoe be yematsi nya ɖe enu alo awɔ nu wòagbɔ eme o\nÐo ŋku ale si nèwɔa nu esime nènɔ ɖevime kple nu siwo nɔa vevie na wò ɣemaɣi la dzi\n3 MIAƑE NU NESƆ\nNYA SI BIBLIA GBLƆ: “Vinye, se fofowò ƒe amehehe, eye mègagblẽ dawò ƒe nufiame ɖi o.” (Lododowo 1:8) Yehowa tsɔ mi vifofowo kple vidadawo ɖo mia viwo nu. Ele be miafia mia viwo be woabu mi ahaɖo to mi. (Efesotɔwo 6:1-3) Ðeviwo tea ŋu dea dzesii ne wo dzilawo ƒe nu mesɔ o. (1 Korintotɔwo 1:10) Eya ta ne miaƒe nu mesɔ le nane me o la, miganɔ nya hem kple mia nɔewo le ɖeviawo gbɔ o, elabena esia ana womagade bubu mia ŋu o.\nMiɖo dze tso ale si miahe mia viwo ŋu eye mialɔ̃ ɖe nya ɖeka dzi\nNe miaƒe susu to vovo le ale si miahe mia viwo ŋui la, dze agbagba nàse srɔ̃wòa ƒe susuwo gɔme\n4 MIWƆ ÐOÐO\nNYA SI BIBLIA GBLƆ: “Mla ɖevi ɖe mɔ, si wòato la ŋu.” (Lododowo 22:6) Mia viwo hehe be woazu ame ɖɔʋuwo mava le eɖokui si o. Ehiã be miawɔ ɖoɖo ɖe wo hehe ŋu, eye esia ƒe akpa aɖe lɔ tohehe na wo ɖe eme. (Psalmo 127:4; Lododowo 29:17) Mia viwo hehe yi ŋgɔ wu tohehe na wo ɖeɖe ko, ebia hã be miana woase susu siwo tae miede sewo ɖo la gɔme. (Lododowo 28:7) Tsɔ kpe ɖe eŋu la, mifia wo be woalɔ̃ Yehowa ƒe Nya la ahade dzesi mɔfiame siwo le eme. (Psalmo 1:2) Esia akpe ɖe wo ŋu dzitsinya nyui nasu wo si.—Hebritɔwo 5:14.\nNa viwòwo nakpɔe be Mawu nye Ame ŋutɔŋutɔ si dzi yewoate ŋu aka ɖo\nKpe ɖe wo ŋu woakpɔ nuwɔna siwo akplɔ wo ade afɔku me, abe Internet kple Internet dzi hahoo kadodowo zazã madzemadzee ene, adze sii ahaƒo asa na wo. Fia ale si woawɔ aƒo asa na ame siwo blea ɖeviwo dɔa wo gbɔ la hã wo\n“Mla ɖevi ɖe mɔ, si wòato la ŋu”\nYEHOWA AYRA WÒ ÐE WÒ AGBAGBADZEDZEWO TA\nAgba le dziwò etɔxɛe abe dzila ene be nàfia ale si Yehowa bua nuwo ŋui la viwòwo. (Efesotɔwo 6:4) Yehowa nya be agba gã aɖee nye esia, ke hã nyae be emetsonua ahe kafukafu vɛ na Mawu eye wòahe dzidzɔ geɖe vɛ na wò ŋutɔ hã.—Lododowo 23:24.\nNu kae mawɔ be vinye nagblɔ eƒe dzimenyawo nam?\nNu kae mate ŋu asrɔ̃ tso ale si dzila bubuwo le wo viwo hemee la me?\nDɔdeasiwo Na Ðeviwo\nKpɔ dɔdeasi dodzidzɔname siwo nàte ŋu azã atsɔ afia nɔnɔme nyui siwo ŋu Biblia ƒo nu tsoe viwòwo.\nAleke Dzilawo Ate Ŋu Afia Nu Wo Viwo Tso Gbɔdɔnyawo Ŋu?\nAɖaŋuɖoɖo nyui geɖewo le Biblia me siwo ate ŋu akpe ɖe ŋuwò nàfia nu viwò tso gbɔdɔnyawo ŋu ahakpɔ eta tso ɖevigbɔdɔlawo si me.\nƉoe Ɖe Amewo Ɖoe Ɖe Amewo Ale Si Miahe Mia Viwo


Aleke Mawɔ Aƒo Asa Na Ðeɖiteameŋu Atraɖii? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Baoule Bislama Brazil Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Cibemba Croatian Czech Danish Dutch Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Gun Haitian Creole Hausa Hebrew Hiligaynon Hmong (Ɣi) Hungarian Iban Ibanag Icelandic Iloko Indonesian Isoko Italian Japanese Kabuverdianu Kannada Kazakh Kazakh (Arabic) Kikamba Kikuyu Kiluba Kinyarwanda Kirundi Korean Kurdish Kurmanji (Caucasus) Kurdish Kurmanji (Cyrillic) Lingala Lithuanian Low German Luo Malagasy Malay Malayalam Maltese Mam Mambwe-Lungu Mongolian Moore Myanmar Ndebele (Zimbabwe) Nepali Niuean Norwegian Nzema Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Punjabi Rarotongan Romanian Russia Tokunɔgbe Russian Samoan Sango Sepedi Serbian Serbian (Roman) Setswana Seychelles Creole Shona Sinhala Slovak Slovenian Solomon Islands Pidgin Spanish Sunda Swahili Swedish Tagalog Tatar Telugu Thai Tigrinya Tojolabal Turkish Twi Tzeltal Tzotzil Uighur (Cyrillic) Ukrainian Urdu Urhobo Uzbek Uzbek (Roman) Valencian Vietnamese Waray-Waray Welsh Xhosa Yoruba Zulu\nÐe nèkpɔe be ɖeɖi le ye ŋu tem akpa? Ne nenemae la, ke nyati sia ate ŋu akpe ɖe ŋuwò!\nNu si tae nya sia le vevie\nDɔwɔwɔ fũu akpa. Ðetugbui aɖe si ŋkɔe nye Julie gblɔ be: “Le nu sia nu si míewɔna me la, wodea dzi ƒo na mí be míadze agbagba wu, míawɔe wòanyo wu, míaɖo taɖodzinu gãwo gbɔ, eye míakpɔ dzidzedze nyuie wu. Nyaƒoɖeamenu mawo nu nɔnɔ menɔa bɔbɔe kura o!”\nMɔ̃ɖaŋunuwo. Esi wònye be asitelefonwo, tablɛtwo kple elektrɔnikmɔ̃ bubuwo va bɔ fifia ta la, amewo tea ŋu doa ka kpli mí zã kple keli—esia ate ŋu awɔe be nu nati kɔ na mí ale gbegbe, eye le ɣeyiɣi aɖe megbe la, ɖeɖi nate mía ŋu atraɖii.\nAlɔ̃madɔmadɔ nyuie. Ðetugbui aɖe si ŋkɔe nye Miranda gblɔ be: “Esi wònye be sɔhɛwo le sukudede, dɔwɔwɔ kple modzakaɖeɖe dzi gbe sia gbe ta la, wo dometɔ geɖe fɔna kaba, eye zã tsina ŋutɔ hafi womlɔa anyi; eye edze abe naneke meli woate ŋu awɔ tso eŋu o ene.” Esia wɔnɛ be ɖeɖi va tea wo ŋu atraɖii.\nBiblia kafu dɔwɔwɔ kutrikukutɔe. (Lododowo 6:6-8; Romatɔwo 12:11) Gake Biblia mede dzi ƒo na mí be míavu ɖe dɔ ŋu ale gbegbe be míaŋe aɖaba aƒu agbemenu vevi bubuwo dzi alo wòagblẽ nu le míaƒe lãmesẽ ŋu o.\n“Gbe ɖeka la, mede dzesii be nyemeɖu nu ŋkeke bliboa o le esi nye susu katã nɔ dɔ gbogbo siwo metsɔ do agba na ɖokuinyea ŋu ta. Meva kpɔe be menyo kura be maxɔ dɔ ɖe sia ɖe si wotsɔ ɖo ŋkunyeme ale gbegbe be wòagblẽ nu le nye lãmesẽ ŋu o.”—Ashley.\nEya ta, eɖe dzesi ŋutɔ be Biblia gblɔ be: “Avu gbagbe nyo wu dzata kuku.” (Nyagblɔla 9:4) Ne èƒo ɖokuiwò ɖe nu geɖe fũu wɔwɔ me la, ɖewohĩ àse le ɖokuiwò me be ŋusẽ le ye ŋu abe dzata ene hena ɣeyiɣi aɖe ya. Gake ne ɖeɖi va le ŋuwò tem atraɖii la, esia ate ŋu agblẽ nu le wò lãmesẽ ŋu.\nSrɔ̃ ale si nàgblɔ be ema nyo. Biblia gblɔ be: “Ame siwo nyaa afi si woƒe ŋutete se ɖo la si mee nunya le.” (Lododowo 11:2) Ame siwo nya afi si woƒe ŋutete se ɖo la malɔ̃ axɔ dɔ siwo sɔ gbɔ wu esi woate ŋu awɔ o.\n“Ame siwo ɖeɖiteameŋu atraɖii tea ŋu ɖea fu na bɔbɔe wue nye ame siwo dzea agbagba be yewoawɔ dɔ ɖe sia ɖe si wotsɔ ɖo wo ŋkume eye wometea ŋu gblɔna be ema nyo gbɔ o. Esia wɔwɔ mafia be wole nu wɔm le woƒe ŋutete nu o. Eye kaka nàkpɔ la, ɖeɖiteameŋu atraɖii va le fu ɖem na wo.”—Jordan.\nÐi ɖe eme nyuie. Biblia gblɔ be: “Gbɔɖeme asiʋlo ɖeka nyo wu dɔ sesẽ wɔwɔ kple dagbadagba ɖe yame asiʋlo eve.” (Nyagblɔla 4:6) Wogblɔ tso alɔ̃dɔdɔ ŋu be “ele abe nuɖuɖu ene na susua,” ke hã, sɔhɛ akpa gãtɔ medɔa alɔ̃ gaƒoƒo enyi va ɖo ewo abe ale si wohiã nɛ ene o.\n“Ɣeaɖeɣi la, dɔ va li kɔ ɖe dzinye ale gbegbe, eye esia wɔe be nyemedɔa alɔ̃ wòsuam o. Gake ɣeaɖewoɣi la, ne medɔ alɔ̃ gaƒoƒo ɖeka pɛ kpee la, mekpɔnɛ be ema ko mehiã be mate ŋu awɔ dɔ nyuie kple dzidzɔ le ŋufɔke.”—Brooklyn.\nWɔ nuwo ɖe ɖoɖo nu. Biblia gblɔ be: “Veviedola ƒe ɖoɖowo hea dzidzedzekpɔkpɔ vanɛ.” (Lododowo 21:5) Ne èsrɔ̃ ale si nàwɔ wò ɣeyiɣiwo ŋu dɔ nyuie eye nènya dɔ siwo nàzã wò ɣeyiɣi atsɔ awɔ la, esia aɖe vi na wò le wò agbemeŋkekewo katã me.\n“Ne èwɔ ɖoɖo ɖe nuwo ŋu nyuie eye nèzɔna ɖe ɖoɖowɔɖia dzi la, esia ate ŋu awɔe be màtsɔ nu geɖe fũu ado agba na ɖokuiwò o. Ne èŋlɔ nu vovovo siwo nàwɔ ɖi la, esia ate ŋu ana wòanɔ bɔbɔe na wò be nàde dzesi afi siwo wòle be nàwɔ asitɔtrɔ le ale be nàƒo asa na ɖeɖiteameŋu atraɖii.”—Vanessa.\n“Ðeɖi va te ame aɖewo ŋu atraɖii le esi wole agbagba dzem be yewoakpɔ ga geɖe ta. Gake 1 Timoteo 6:8 gblɔ na mí be ne agbemenuhiahiã veviwo le mía si la, esiawo nedze mía ŋu. Esia nye ŋkuɖodzinya nyui aɖe na mí be enyo be míanɔ agbe tsɛ eye míagagbla ɖe dɔ ŋu be nu siwo míehiã hafi o nasu mía si o.”—Gianna.\n“Ne mewɔ ɖoɖo ɖe dɔ siwo mawɔ le kwasiɖaa me ŋu la, ekpena ɖe ŋunye ale gbegbe. Gake tsã esi nyemewɔnɛ alea o la, melɔ̃na xɔa dɔ geɖe wu esi mate ŋu awɔ gɔ̃ hã. Esia nana ɖeɖi tea ŋunye belibeli eye nyemetea ŋu wɔa dɔ ale si nu mewɔna fifia gɔ̃ hã o.”—Waylon.\n“Ðewohĩ awɔ na wò be ele be nàlɔ̃ ayi afi sia afi si wokpe wò be nàva eye ne mèyi o la, màkpɔ dzidzɔ o. Gake meva kpɔe be mele nenema kura o. Nya lae nye be, ne vovoɣi geɖe wu le asiwò la, àkpɔ dzidzɔ geɖe wu eye ɖeɖi mate ŋuwò akpa o.”—Kara.\nNu atɔ̃ siwo ate ŋu akpe ɖe ŋuwò be dzimaɖitsitsi naɖe vi na wò tsɔ wu be wòagblẽ nu le ŋuwò.\nƉoe Ɖe Amewo Ɖoe Ɖe Amewo Aleke Mawɔ Aƒo Asa Na Ðeɖiteameŋu Atraɖii?


GBE BUBU Afrikaans Albanian Amharic Arabic Armenian Bicol Cebuano China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Kwanyama Latvian Lithuanian Malagasy Malay Myanmar Ndebele Ndonga Norwegian Oromo Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Setswana Shona Slovak Slovenian Spanish Swati Swedish Tagalog Thai Tsonga Turkish Twi Ukrainian Umbundu Venda Vietnamese Waray-Waray Xhosa Zulu\nÐe Yesu ƒe nya siwo dze le Mateo 19:10-12 la fia be ame siwo tiae be yewoanɔ tre la xɔ trenɔnɔ ƒe nunanaa le nukumɔ aɖe nua?\nBu nɔnɔme si me Yesu gblɔ nya mawo le trenɔnɔ ŋu la ŋu kpɔ. Esime Farisitɔwo va Yesu gbɔ hebia nyae tso srɔ̃gbegbe ŋu la, egblɔ Yehowa ƒe dzidzenu ku ɖe srɔ̃ɖeɖe ŋu eme kɔ. Togbɔ be Sea ɖe mɔ be ŋutsu ate ŋu aŋlɔ srɔ̃gbegbalẽ na srɔ̃anyɔnu be yegbee ne ekpɔ “nu manyomanyo aɖe” le eŋu hã la, menye nenemae ɖoɖoa nɔ tso gɔmedzedzea me o. (5 Mose 24:1, 2) Eyome Yesu gblɔ be: “Ame sia ame si gbe srɔ̃a, ne menye le [ahasiwɔwɔ] ta o, eye wòɖe bubu la, ewɔ ahasi.”—Mat. 19:3-9.\nEsi nusrɔ̃lawo se nya sia la, wogblɔ be: “Ne aleae ŋutsu kple srɔ̃a dome nya le la, ekema manyo be woaɖe srɔ̃ o ɖe!” Yesu ɖo eŋu na wo be: “Menye amewo katãe tea ŋu wɔna ɖe nya sia dzi o, negbe ame siwo si nunana ma le la ko. Elabena ame tata aɖewo li, siwo wodzi nenema tso wo dada ƒe dɔ me ke, eye ame tata aɖewo li, siwo amewoe ta wo, eye ame tata aɖewo li, siwo wɔ wo ɖokuiwo ame tatawoe le dziƒofiaɖuƒe la ta. Ame si ate ŋui la, newɔe.”—Mat. 19:10-12.\nAme siwo nye ame tatawo ŋutɔŋutɔ la, ɖe wodzi wo kple dɔléle ma loo alo afɔku aɖee na wozu ame tatawo alo amewoe ta wo. Ke hã ame aɖewo hã li siwo ŋutɔwo lɔ̃ faa wɔ wo ɖokuiwo ame tatawoe. Togbɔ be ame siawo su te na srɔ̃ɖeɖe hã la, woɖu wo ɖokui dzi hetiae be yewoanɔ tre “le dziƒofiaɖuƒe la ta.” Abe Yesu ke ene la, wotiae be yewonɔ tre ale be yewoate ŋu atsɔ yewo ɖokuiwo aɖo anyi na Fiaɖuƒedɔwo wɔwɔ. Menye ɖe wodzi wo kple trenɔnɔ ƒe nunanaa o, eye menye ɖe wona nunana sia wo hã o. Le nyateƒe me la, woawo ŋutɔwoe lɔ̃ be yewoanɔ tre. Esia fia be woawo ŋutɔwoe ɖoe koŋ be yewoanɔ tre eye esia wɔe be nunanaa su wo si.\nEsi apostolo Paulo nɔ nya si Yesu gblɔ la me ɖem yi ŋgɔe la, eɖe nu me be togbɔ be Kristotɔwo katã—trewo alo srɔ̃tɔwo—ate ŋu asubɔ Mawu wòadze eŋu hã la, tre siwo “ɖoe kplikpaa le [woƒe] dzi me” be yewoanɔ anyi srɔ̃maɖemaɖee la “[wɔe] nyuie wu.” Nu ka tae? Ele be srɔ̃tɔwo nazã woƒe ɣeyiɣi kple ŋusẽ ƒe akpa aɖe ɖe wo srɔ̃wo ŋu be woalé be na wo ahadze wo ŋu. Gake Kristotɔ trewo ya ate ŋu atsɔ wo ɖokuiwo aɖo anyi na Aƒetɔ la ƒe subɔsubɔdɔa eye mahiã be woawɔ nu mawo o. Wobua woƒe trenɔnɔa be enye “nunana” tso Mawu gbɔ.—1 Kor. 7:7, 32-38.\nEya ta Ŋɔŋlɔawo gblɔ na mí be Kristotɔ mexɔa trenɔnɔ ƒe nunanaa le nukumɔ aɖe nu o. Ke boŋ ɖe wòtua nɔnɔme sia ɖo be yeanɔ anyi srɔ̃maɖemaɖee ale be yeate ŋu ado Fiaɖuƒea ƒe nuwo ɖe ŋgɔ susuhenuwo manɔmee. Egbea la, ame geɖe ɖoe kplikpaa le woƒe dzi me be yewoanɔ tre le susu sia ta, eye anyo be ame bubuwo nade dzi ƒo na wo.\nNyabiabia Siwo Tso Exlẽlawo Gbɔ—November 2012


Psalmowo 104 - Holy Bible [Ewe Bible 1913] - (Psa 104)\nLuʋɔnye, kafu Yehowa! Yehowa, nye Mawu, èlolo ŋutɔ, ètaa gãnyenye kple atsyɔ̃ ɖoɖo.\nEtsyɔa kekeli abe avɔ ene, eye wòkekea dziƒo abe agbadɔvɔ ene.\nEtsɔa tsiwo sãa eƒe dziƒoxɔ dzi, etsɔa alilikpowo wɔa eƒe tasiaɖam, eye wòzɔa ya ƒe aʋalawo dzi.\nEtsɔa ya wɔa eƒe dɔlawoe kple dzo flafla wɔa eƒe subɔlawoe.\nEdo anyigba gɔme anyi ɖe eƒe anyinɔwo dzi, ne magaʋã gbeɖe akpɔ o.\nEtsɔ tsi gbana tsyɔ edzi abe avɔ ene; tsi kɔ gbɔ towo ta.\nWosi le wò bublu nu, eye wode afɔ du me le wò gbeɖeɖe nu.\nTowo kɔ dzi, baliwo nyẽ ɖe eme le teƒe, si nèɖo enyi na wo.\nEɖo liƒo na wo, womagbɔ edzi o, eye womagbugbɔ atsyɔ anyigba dzi o.\nEna tsi dzɔ tso baliwo me, wosi to towo domee:\nwonaa tsi gbemelãwo katã wonona, gbetedzi faa eƒe tsikɔwuame nu.\nDziƒoxewo nɔa wo to, eye wonana wosea wo ŋkɔ le atilɔwo me.\nEnana towo ƒoa tsi beke tso eƒe dziƒoxɔ me, eye eƒe dɔwɔwɔ ƒe kutsetse ɖia ƒo na anyigba.\nEnana gbe miena na lãwo kple agblemenuwo na amegbetɔwo ƒe ŋudɔwɔwɔ, ne woaɖe nuɖuɖu atso anyigba me.\nWein doa dzidzɔ na amagbetɔ ƒe dzi, eye wònana eƒe mo zrɔ̃na lãlãlã wu ami; ke abolo doa ŋusẽ amegbetɔ ƒe dzi.\nMawu ƒe atiwo ɖia ƒo, Libanon ƒe sederti, siwo wòdo.\nAfima xewo wɔa ato ɖo, eye damixe tsɔa kpomitiwo me wɔ eƒe aƒee.\nTo kɔkɔwo li na agamegbɔ̃wo, eye agawo nye sitsoƒe na hotoklolowo.\nEwɔ ɣleti, ne wòade vovo ɣeyiɣi me: ɣe nya eƒe toɖoƒe.\nEɖoa viviti anyi, eye zã dona, eya me ave me lãwo katã ʋãa wo ɖokui lena.\nNe ɣe dze la, woƒoa wo ɖokui nu ƒu, eye wotsyɔa akɔ anyi ɖe wo nɔƒe.\nAmegbetɔ dona yia eƒe nuwɔƒe kple eƒe dɔwɔwɔ dzi vasena ɖe fiẽ.\nYehowa, wò dɔwɔwɔwo sɔ gbɔ loo! Ewɔ wo katã le nunya me: anyigba yɔ fũ kple wò nuwɔwɔwo.\nAtsiaƒu enye si, elolo, eye wòkeke le goawo kple eve me: afima lã suewo kple gãwo siaa, siwo mele xexlẽ me o la, ʋãa wo ɖokui lena;\nʋuwo zɔa edzi yina; afima boso, si nèwɔ, be wòafe le eme la le.\nWo katã wole asiwò nu kpɔm, be nana nuɖuɖu yewo le enaɣi.\nEna wo, eye wofɔe, èʋu wò asi me, eye wodi ƒo kple wò nu nyui.\nNe èɣla wò ŋku me la, woluluna; ne èɖe woƒe gbɔgbɔ ɖa la, wokuna, eye wogbugbɔna yia woƒe ke me.\nNe èɖo wò gbɔgbɔ ɖa la, wodzɔna, eye nègawɔa anyigba ƒe ŋku me yeye.\nYehowa ƒe ŋutikɔkɔe li tegbee! Yehowa kpɔa dzidzɔ le eƒe dɔwɔwɔwo ŋu!\nEya, amesi doa mo de anyigba dzi, tete wòdzena nyanyanya, ekaa asi towo ŋu, eye wotua adzudzɔ.\nMadzi ha na Yehowa, ŋkeke alesi mele agbe; maƒo saŋku na nye Mawu, ŋkeke alesi meli.\nNye susuwo avivi enu; nye la, Yehowa ŋu ko makpɔ dzidzɔ ɖo.\nNuvɔ̃wɔlawo atsrɔ̃ le anyigba dzi, eye ame vɔ̃ɖiwo maganɔ anyi o! Luʋɔnye, kafu Yehowa! Mikafu Yehowa!


Yohanes 9 | Biblia Le Internet Dzi | Xexe Yeye Gɔmeɖeɖe\nYesu ʋu ŋku na ŋutsu aɖe si wodzi ŋkuagbãtɔe (1-12)\nFarisitɔwo bia gbe ŋkuagbãtɔ si woʋu ŋku na la (13-34)\nFarisitɔwo ƒe ŋkuagbã (35-41)\n9 Esi wòtso eme va yina la, ekpɔ ŋutsu aɖe si wodzi ŋkuagbãtɔe. 2 Eye eƒe nusrɔ̃lawo biae be: “Rabi,+ ame kae wɔ nu vɔ̃ be wodzi ame sia ŋkuagbãtɔe, eya ŋutɔe loo alo edzilawo yea?” 3 Yesu ɖo eŋu be: “Menye ame sia alo edzilawoe wɔ nu vɔ̃ o, ke boŋ be woaɖe Mawu ƒe dɔwɔwɔwo afia to edzi tae.+ 4 Zi ale si ŋkeke li la, ele be míawɔ Ame si dɔm ɖa la ƒe dɔwo;+ zã le dodo ge, esime ame aɖeke mate ŋu awɔ dɔ o. 5 Zi ale si mele xexea me la, nyee nye xexea ƒe kekeli.”+ 6 Esi wògblɔ nya siawo vɔ la, eɖe ta ɖe anyigba, eye wòtsɔ ta la nya anyi, eye wòtsɔ anyi la sisi ɖe ŋutsua ƒe ŋkuwo dzi,+ 7 eye wògblɔ nɛ be: “Heyi ɖaklɔ ŋkume le Siloam-ta la me” (woɖea Siloam gɔme be “Wodɔe Ða”). Eya ta eyi ɖaklɔ ŋkume, eye wòle nu kpɔm hafi trɔ gbɔ.+ 8 Eye eƒe aƒelikawo kple ame siwo kpɔnɛ wònɔa nu biam tsã la de asi gbɔgblɔ me be: “Menye ame siae bɔbɔ nɔa anyi nɔa nu biam oa?” 9 Ame aɖewo gblɔ be: “Eyae.” Bubuwo hã be: “Kpao, amee ɖi ame.” Gake ŋutsua ŋutɔ gblɔ be: “Nyee.” 10 Eya ta wobiae be: “Ekema aleke wɔ wò ŋkuwo ʋu?” 11 Eɖo eŋu be: “Ame si woyɔna be Yesu lae nya anyi tsɔ sisi ɖe nye ŋkuwo dzi, eye wògblɔ nam be, ‘Yi ɖaklɔ ŋkume le Siloam-ta la me.’+ Eya ta meyi ɖaklɔ ŋkume, eye mele nu kpɔm.” 12 Eye wobiae be: “Afi kae wòle?” Eɖo eŋu be: “Nyemenya o.” 13 Wokplɔ ŋutsu si nye ŋkuagbãtɔ tsã la yi Farisitɔwo gbɔ. 14 Ke ŋkeke si dzi Yesu nya anyi tsɔ ʋu ŋku+ na amea la nye Sabat.+ 15 Eya ta Farisitɔwo hã gabiae be wòagblɔ ale si wòwɔ hafi eƒe ŋku ʋu la na yewo. Egblɔ na wo be: “Esisi anyi ɖe nye ŋkuwo dzi, eye meyi ɖaklɔe, eye mele nu kpɔm.” 16 Le esia ta Farisitɔ aɖewo de asi gbɔgblɔ me be: “Menye Mawu gbɔe ame sia tso o, elabena mewɔna ɖe Sabat la dzi o.”+ Bubuwo hã gblɔ be: “Aleke nu vɔ̃ wɔla ate ŋu awɔ dzesi siawo tɔgbi?”+ Ale mama ɖo wo dome.+ 17 Eye wogabia ŋkuagbãtɔ la be: “Esi wònye wòe wòʋu ŋku na ɖe, nya ka gblɔm nèle le eŋu?” Ŋutsua ɖo eŋu be: “Nyagblɔɖilae wònye.” 18 Ke Yudatɔwo meka ɖe edzi be ŋkuagbãtɔ wònye tsã hafi va le nu kpɔm fifia o, va se ɖe esime woyɔ ame si ƒe ŋku ʋu la dzilawo vɛ. 19 Eye wobia wo be: “Mia vi si miebe yewodzi ŋkuagbãtɔ lae nye esia? Aleke wɔ wòle nu kpɔm fifia?” 20 Edzilawo ɖo eŋu be: “Míenya be mía vie wònye, eye ŋkuagbãtɔe wònye míedzi. 21 Ke ale si wòdzɔe be wòle nu kpɔm azɔ la, míenyae o, eye míenya ame si ʋu ŋku nɛ hã o. Mibiae. Etsi. Eya ŋutɔ neɖe eɖokui nu.” 22 Edzilawo gblɔ nya siawo, elabena wole vɔvɔ̃m na Yudatɔwo,+ elabena Yudatɔwo ɖoe da ɖi be, ne ame aɖe ʋu eme be eyae nye Kristo la, woanyae le ƒuƒoƒe la.+ 23 Esia tae edzilaawo gblɔ be: “Etsi. Mibia eya ŋutɔ.” 24 Eya ta wogayɔ ame si nye ŋkuagbãtɔ tsã la vɛ zi evelia, eye wogblɔ nɛ be: “Tsɔ ŋutikɔkɔe na Mawu nàto nyateƒe na mí; míawo ya míenya be nu vɔ̃ wɔlae ame sia nye.” 25 Eɖo eŋu be: “Ne nu vɔ̃ wɔlae wònye la, nye ya nyemenya o. Nu ɖeka ko menya: eyae nye be ŋkuagbãtɔe menye tsã, ke azɔ la mele nu kpɔm.” 26 Wobiae be: “Nu kae wòwɔ na wò? Aleke wòwɔ ʋu wò ŋkuawo na wò?” 27 Eɖo eŋu na wo be: “Megblɔe na mi xoxo, gake miesee o. Nu ka tae miedi be yewoagasee? Alo ɖe miawo hã miedi be yewoazu eƒe nusrɔ̃lawoa?” 28 Eye wogblɔ nɛ fewuɖutɔe be: “Wòe nye eƒe nusrɔ̃la, míawo ya Mose ƒe nusrɔ̃lawo míenye. 29 Míenya be Mawu ƒo nu kple Mose; ke ame sia ya míenya afi si wòtso o.” 30 Ŋutsua ɖo eŋu na wo be: “Ewɔ nuku ŋutɔ be mienya afi si wòtso o, evɔ wòte ŋu ʋu nye ŋkuwo. 31 Míenya be Mawu meɖoa to nu vɔ̃ wɔlawo o,+ gake ne ame aɖe vɔ̃a Mawu, eye wòwɔa eƒe lɔlɔ̃nu la, Mawu ɖoa toe.+ 32 Tso keke blema ke la, míesee kpɔ be ame aɖe ʋu ŋku na ame si wodzi ŋkuagbãtɔe o. 33 Ne menye Mawu gbɔe ame sia tso o la, mate ŋu awɔ naneke o.”+ 34 Woɖo eŋu nɛ be: “Wò ame si wodzi ɖe nu vɔ̃ me koŋ la, wòe be yeafia nu mía?” Eye wonyae do goe!+ 35 Yesu see be wonyae do goe, eye esi wòkpɔe la, ebiae be: “Èxɔ Amegbetɔvi la dzi sea?” 36 Ŋutsua ɖo eŋu be: “Aƒetɔ, ame kae nye ame ma, be maxɔ edzi ase?” 37 Yesu gblɔ nɛ be: “Èkpɔe, eye le nyateƒe me la, nye ame si le nu ƒom kpli wò lae.” 38 Egblɔ be: “Aƒetɔ, mexɔ edzi se.” Eye wòdze klo tsyɔ mo anyi ɖe eŋkume. 39 Yesu gblɔ be: “Ʋɔnudɔdrɔ̃ si ta meva xexea me ɖo lae nye be ame siwo mele nu kpɔm o la nakpɔ nu,+ eye ame siwo le nu kpɔm la nazu ŋkuagbãtɔwo.”+ 40 Farisitɔ siwo le egbɔ la se nya siawo, eye wobiae be: “Gake míawo ya míenye ŋkuagbãtɔwo o ɖe?” 41 Yesu gblɔ na wo be: “Ne ŋkuagbãtɔwoe mienye la, anye ne nu vɔ̃ aɖeke mele mia ŋu o. Gake miele gbɔgblɔm be, ‘Míele nu kpɔm.’ Eya ta miaƒe nu vɔ̃ la tsi anyi.”+


Yeremiya 50 | Biblia Le Internet Dzi | Xexe Yeye Gɔmeɖeɖe\nNya ɖe Babilon ŋu (1-46)\nMisi le Babilon (8)\nWoakplɔ Israel agbɔe (17-19)\nBabilon tsiwo amie (38)\nBabilon azu aƒedo (39, 40)\n50 Nya si Yehowa gblɔ to nyagblɔɖila Yeremiya dzi ɖe Babilon ŋu,+ ɖe Kaldeatɔwo ƒe anyigba ŋue nye esi: 2 “Migblɔe le dukɔwo dome, eye miɖe gbeƒãe. Mido dzesiti ɖe dzi, eye miɖe gbeƒãe. Migaɣla naneke o! Migblɔ be: ‘Woxɔ Babilon.+ Ŋukpe lé Bel.+ Dzidzi ƒo Merodak. Wodo ŋukpe eƒe legbawo. Dzidzi ƒo eƒe legba nyɔŋuawo.’* 3 Elabena dukɔ aɖe ho ɖe eŋu tso dziehe.+ Ena eƒe anyigba zu ŋɔdzinu;Ame aɖeke megale edzi o. Amegbetɔwo kple lãwo siaa si;Wosi dzo.” 4 Yehowa be: “Le ŋkeke mawo me le ɣemaɣi la, Israel viwo kple Yuda viwo awɔ ɖeka.+ Woanɔ avi fam anɔ yiyim,+ eye woadi Yehowa woƒe Mawu la.+ 5 Woatrɔ mo ɖe Zion anɔ eƒe mɔ ta biam se,+ eye woanɔ gbɔgblɔm be: ‘Miva míabla nu mavɔ, si womaŋlɔ be o la, kple Yehowa.’+ 6 Nye dukɔ la zu lãha si me lãwo le bubum le.+ Wo kplɔlawoe kplɔ wo trae.+ Wokplɔ wo yi towo dzi, wole tsatsam tso to dzi yi togbɛ dzi. Woŋlɔ woƒe nɔƒe be. 7 Ame siwo katã ke ɖe wo ŋu la ɖu wo,+ eye woƒe futɔwo gblɔ be: ‘Míeɖi fɔ o, elabena woawo ŋutɔwoe wɔ nu vɔ̃ ɖe Yehowa, si nye dzɔdzɔenyenyenɔƒe kple Yehowa wo tɔgbuiwo ƒe mɔkpɔkpɔ la ŋu.’” 8 “Misi dzo le Babilon,Midzo le Kaldeatɔwo ƒe anyigba dzi,+Eye minɔ abe agbowo le alẽha ŋgɔ ene. 9 Elabena kpɔ ɖa, manyɔ dukɔ gãwo ƒe ha aɖe tso dziehenyigba dzi,+Eye makplɔ wo ava ƒu Babilon. Woava dze aʋa ɖe eŋu;Afi mae woaxɔe le. Woƒe aŋutrɔwo le abe aʋawɔlaSi ƒe aŋutrɔwo wua vi na ame,+Eye wometrɔna gbɔna ƒuƒlu o la tɔ ene. 10 Kaldea azu nuhaha.+ Ame siwo katã ahae la aɖi ƒo,”+ Yehowa ye gblɔe. 11 “Elabena esime miele nye domenyinu la ham la,+Miekpɔ dzidzɔ,+ eye mietso aseye. Mieɖi adzrɔ* abe nyinɔe le gbe fẽwo me ene,Eye mienɔ xɔxlɔ̃m abe sɔtsuwo ene. 12 Wodo ŋukpe mia dada.+ Nyɔnu si dzi mi la ƒe mo tsi dãa. Kpɔ ɖa! Eyae nye dukɔwo ƒe suetɔ,Gbegbe si tsi mele o kple tagba.+ 13 Le Yehowa ƒe dɔmedzoe la ta ame aɖeke manɔ eme o;+Azu aƒedo ɖikaa.+ Ame sia ame si ato Babilon ŋu ava yi la ƒe nu aku,Eye wòalia aku le fuwɔame siwo katã va edzi la ta.+ 14 Mi aŋutrɔdalawo* katã,Midze aʋa ɖe Babilon ŋu le goawo katã me. Mitee, migave nu le aŋutrɔ ŋu o,+Elabena Yehowa ŋue wòwɔ nu vɔ̃ ɖo.+ 15 Mido aʋaɣli ɖe eŋu le goawo katã me. Ena ta.* Eƒe sɔtiwo ŋe, wogbã eƒe gliwo ƒu anyi,+Elabena Yehowa ƒe hlɔ̃biabia+ wònye. Mibia hlɔ̃e. Miwɔ nɛ abe ale si wòwɔ ene.+ 16 Mitsrɔ̃ nuƒãlaKple ame si zãa hɛ gobɛ le nuŋeɣi la siaa ɖa le Babilon.+ Eye wo dometɔ ɖe sia ɖe atrɔ ayi eya ŋutɔ ƒe dukɔ gbɔ,Eye wo dometɔ ɖe sia ɖe asi ayi eƒe anyigba dzi le yi ƒe fuwɔame la ta.+ 17 “Alẽ si wonya de gbee Israel nye.+ Dzatawoe nyae de gbe.+ Gbã la, Asiria-fiae vuvui;+ ke azɔ Babilon-fia Nebukadnezar* gbã eƒe ƒuwo.+ 18 Eya ta ale aʋakɔwo ƒe Yehowa, Israel ƒe Mawu la, gblɔe nye esi: ‘Kpɔ ɖa, mahe to na Babilon-fia kple eƒe anyigba, abe ale si mehe to na Asiria-fia ene.+ 19 Makplɔ Israel agbɔ va eƒe gbeɖuƒe,+ eye wòaɖu gbe le Karmel kple Basan+ ahaɖi ƒo* le Efrayim+ kple Gilead+ tonuto la me.’” 20 Yehowa be: “Le ŋkeke mawo me le ɣemaɣi la,Woadi Israel ƒe vodada la,Ke womakpɔe o;Womakpɔ Yuda ƒe nu vɔ̃wo o,Elabena matsɔ ake ame siwo makpɔtɔ ɖi la.”+ 21 Yehowa be: “Tso ɖe Meratayim-nyigba ŋu, ho ɖe wo kple Pekod+ nɔlawo ŋu. Wu wo, eye nàtsrɔ̃ wo gbidigbidi, Eye nàwɔ nu siwo katã ƒe se mede na wò la. 22 Aʋaɣli le ɖiɖim le anyigba la dzi,Gbegblẽ gã wònye. 23 Aleke anyigba blibo la ƒe yɔxɔmezu la gbã hekaka ale!+ Aleke Babilon zu ŋɔdzinu le dukɔwo dome ale!+ 24 Oo Babilon, meɖo mɔ̃ na wò, eye wòɖe wò,Ke mèdze sii o. Asi tu wò, eye wolé wò,+Elabena Yehowa ŋue nètsi tsitre ɖo. 25 Yehowa ʋu eƒe nudzraɖoƒe,Eye wòɖe eƒe dɔmedzoe ƒe aʋawɔnuwo ɖe go.+ Elabena dɔ aɖe le Aƒetɔ Dziɖulagã, aʋakɔwo ƒe Yehowa si,Le Kaldeatɔwo ƒe anyigba dzi. 26 Mitso didiƒe ʋĩi miaho ɖe eŋu.+ Miʋu eƒe nukudzraɖoƒeawo.+ Milɔe ƒo ƒu, abe ale si wolia kɔ agblemenuku ene,Mitsrɔ̃e gbidigbidi.+ Ame aɖeke megasusɔ ɖi nɛ o. 27 Miwu eƒe nyitsuiwo katã.+ Mikplɔ wo yi lãwuƒee. Baba na wo, elabena woƒe ŋkeke ɖo,Woƒe akɔntabiaɣi ɖo! 28 Sisilawo,Ame siwo kpɔtɔ tso Babilon-nyigba dzi la ƒe gbe le ɖiɖim,Ne woagblɔ le Zion be Yehowa mía Mawu le hlɔ̃ biam,Ele hlɔ̃ biam ɖe eƒe gbedoxɔ la ta.+ 29 Miyɔ aŋutrɔdalawo,Ame siwo katã vua da me la, ɖe Babilon ŋu.+ Miɖe to ɖee godoo va kpe, migana ame aɖeke nasi o. Miɖo eƒe nuwɔna teƒe nɛ.+ Miwɔe nɛ abe ale si eya hã wɔe na ame bubuwo ene.+ Elabena edo eɖokui ɖe dzi ɖe Yehowa ŋu,Ðe Israel ƒe Kɔkɔetɔ la ŋu.+ 30 Eya ta eƒe ɖekakpuiwo aku atsi eƒe ablɔwo me,+Eye eƒe aʋawɔlawo katã atsrɔ̃* gbe ma gbe,” Yehowa ye gblɔe. 31 Aƒetɔ Dziɖulagã, aʋakɔwo ƒe Yehowa be: “Kpɔ ɖa! Metso ɖe ŋuwò,+ Oo wò, dadala,+Elabena wò ŋkeke aɖo, ɣeyiɣi ade be mabia akɔnta wò. 32 Oo wò, dadala, àkli nu adze anyi,Eye ame aɖeke manɔ anyi afɔ wò ɖe tsitrenu o.+ Matɔ dzo wò duwo,Ne wòafiã nu sia nu le ŋuwò kpe ɖo.” 33 Ale aʋakɔwo ƒe Yehowa gblɔe nye esi: “Wote Israel viwo kple Yuda viwo ɖe anyi,Eye ame siwo katã ɖe aboyo wo la và wo goŋgoŋ.+ Wogbe asiɖeɖe le wo ŋu.+ 34 Gake wo Gbugbɔƒlela la tri akɔ,+ Eŋkɔe nye aʋakɔwo ƒe Yehowa.+ Adrɔ̃ woƒe nya na wo ɖe eteƒe,+Ne wòana gbɔdzɔe anyigba la,+Eye wòade zi Babilon nɔlawo dome.”+ 35 Yehowa be: “Yi ava Kaldeatɔwo,Babilon nɔlawo kple eƒe amegãwo kpakple eƒe nunyalawo dzi.+ 36 Yi ava nya ƒuƒlu gblɔlawo* dzi, eye woawɔ bometsinu. Yi ava eƒe aʋawɔlawo dzi, eye dzidzi aƒo wo.+ 37 Yi ava woƒe sɔwo kple woƒe aʋatasiaɖamwo dzi,Ava dukɔ vovovo me tɔ siwo tsaka le eme la dzi,Eye woazu nyɔnugbɔmewo.+ Yi ava eƒe kesinɔnuwo dzi, eye woaha wo.+ 38 Gbegblẽ ava eƒe tsiwo dzi, eye woamie.+ Elabena legbawo ƒe anyigba wònye,+Eye ŋɔdzinu siwo wokpɔna na wole aɖaʋanu wɔm. 39 Eya ta lã siwo nɔa gbegbe la anɔ lã siwo xlɔ̃na sesĩe la gbɔ,Eye golowo* anɔ eme.+ Ame maganɔ eme akpɔ o,Eye maganye teƒe si amewo atso aƒe ɖo o tso dzidzime yi dzidzime.”+ 40 “Ame aɖeke manɔ afi ma o,+ eye ame aɖeke matso aƒe ɖe afi ma o, abe ale si Mawu trɔ Sodom kple Gomora kpakple du siwo ƒo xlã wo la bu anyii ene,”+ Yehowa ye gblɔe. 41 “Kpɔ ɖa! Dukɔ aɖe tso dziehe;Eye dukɔ gã aɖe kple fia gãwo+ hoTso anyigba ƒe mlɔenuwo gbɔna.+ 42 Da kple akplɔ le wo si.+ Woƒe tagbɔ sẽ, eye womakpɔ nublanui o.+ Woƒe ɣli le abe atsiaƒu ƒe gbeɖeɖe ene,+Esi wole woƒe sɔwo dzi. Wobla akpa abe ŋutsu ene na aʋawɔwɔ heho ɖe ŋuwò, Oo Babilon vinyɔnu.+ 43 Babilon-fia se wo ŋu nya,+Eye eƒe asiwo do agblɔ.+ Vɔvɔ̃ ɖoe!Ese veve helĩhelĩ, abe nyɔnu si le ku lém ene. 44 Kpɔ ɖa! Ame aɖe ado abe ale si dzata dona tso ave dodo siwo le Yordan ŋu me ene atso ɖe gbeɖuƒe siwo le dedie la ŋu, ke mana woasi le egbɔ le aɖabaƒoƒo ɖeka me. Ame si wotia la, eyae matsɔ aɖo enu.+ Elabena ame kae de nunye, eye ame kae aʋli ho kplim? Lãkplɔvi kae ate ŋu atɔ ɖe ŋkunyeme?+ 45 Eya ta mise Yehowa ƒe nyametsotso* le Babilon+ ŋu kple tame si wòɖo ɖe Kaldeatɔwo ƒe anyigba ŋu. Vavãe, woahe lãha la ƒe viwo adzoe. Eye woana woƒe nɔƒe nazu aƒedo le wo ta.+ 46 Ɣli si aɖi be woxɔ Babilon la ana anyigba naʋuʋu,Eye woase konyifaɣli le dukɔwo dome.”+\n^ Alo, “Miele fefem.”\n^ Egɔmeɖeɖe tẽe, “Mi ame siwo vua da me.”\n^ Egɔmeɖeɖe tẽe, “Edo abɔ ɖe dzi.”\n^ Alo, “eye eƒe luʋɔ aɖi ƒo.”\n^ Egɔmɖeɖe tẽe, “ɖoɖoe azi le eƒe aʋawɔlawo katã nu.”


“Ame Siwo Ðoa To Wò” La Akpɔ Agbe | Gbetakpɔxɔ Nusɔsrɔ̃\nGBE BUBU Abua Acholi Adza Afrikaans Akha Albanian Altai Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Armenian (West) Aukan Australia Tokunɔgbe Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Cambodian Catalan Cebuano Changana (Mozambique) Chavacano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Tokunɔgbe Congo Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Digor Douala Drehu Dutch Ecuador Tokunɔgbe Edo Efik El Salvador Tokunɔgbe Esan Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Gitonga Gokana Greece Tokunɔgbe Greek Greenlandic Guadeloupean Creole Guarani Guatemala Tokunɔgbe Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Honduras Tokunɔgbe Hungarian Hungary Tokunɔgbe Iban Ibanag Ibinda Icelandic Idoma Igbo Igede Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korea Tokunɔgbe Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Tokunɔgbe Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mizo Mongolian Moore Motu Mozambique Tokunɔgbe Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaragua Tokunɔgbe Niuean Norwegian Nyaneka Nyungwe Nzema Okpe Oromo Ossetian Otetela Palauan Panama Tokunɔgbe Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidgin (West Africa) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romania Tokunɔgbe Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Tokunɔgbe Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Sunda Swahili Swahili (Congo) Swati Swedish Tagalog Tahitian Taiwan Tokunɔgbe Tajiki Tamil Tarascan Tatar Telugu Tetun Dili Thai Thailand Tokunɔgbe Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambia Tokunɔgbe Zande Zapotec (Isthmus) Zimbabwe Tokunɔgbe Zulu\n“Kpɔ ɖokuiwò kple wò nufiafia dzi nyuie ɣeawokatãɣi. Do vevie nu le nu siawo me, elabena ne èwɔ esia la, àxɔ ɖokuiwò kple ame siwo ɖoa to wò la siaa ɖe agbe.”—1 TIM. 4:16.\nHADZIDZI 67 “Ðe Gbeƒã Nya La”\n1. Nu kae mí katã míedina be míaƒe ƒometɔwo nawɔ?\n“TSO esime mesrɔ̃ nyateƒea la, enye nye didi vevie be nye kple nye ƒometɔwo katã míava nɔ Paradiso me. Vevietɔ wu la, medi be srɔ̃nye, Wayne, kple mía viŋutsuvia nava wɔ ɖeka kplim le Yehowa subɔsubɔ me.” Nya siae nɔvinyɔnu si ŋkɔe nye Pauline * la gblɔ. Ðe wò ƒometɔ aɖewo mele nyateƒea me oa? Ðikeke mele eme o be, abe Pauline ene la, wò hã èdi be yeƒe ƒometɔwo nava wɔ ɖeka kpli ye le Yehowa subɔsubɔ me.\n2. Biabia kawo me míadzro le nyati sia me?\n2 Míate ŋu azi míaƒe ƒometɔwo dzi be woase nya nyuia o, gake míate ŋu ade dzi ƒo na wo be woalɔ̃ aɖo to Biblia ƒe gbedeasia eye woaɖe afɔ siwo hiã. (2 Tim. 3:14, 15) Nu ka tae wòle be míaɖi ɖase na míaƒe ƒometɔwo? Nu ka tae wòle be míase nu gɔme na wo? Nu kawoe míate ŋu awɔ be míakpe ɖe míaƒe ƒometɔwo ŋu be woawo hã woava lɔ̃ Yehowa abe míawo ke ene? Eye mɔ kawo nue nɔvi siwo le míaƒe hamea me la ate ŋu akpe ɖe mía ŋu le?\nNU KA TAE WÒLE BE MÍAÐI ÐASE NA MÍAƑE ƑOMETƆWO?\n3. Le 2 Petro 3:9 ƒe nya nu la, nu ka tae wòle be míaɖi ɖase na míaƒe ƒometɔwo?\n3 Eteƒe madidi o, Yehowa ahe nuɖoanyi sia ava nuwuwui. “Ame siwo si dzi ƒe nɔnɔme nyui le hena agbe mavɔ kpɔkpɔ la” koe atsi agbe. (Dɔw. 13:48) Míezãa ɣeyiɣi kple ŋusẽ geɖe tsɔ ɖea gbeƒã na ame siwo medo ƒome kpli mí o, siwo le míaƒe nutoa me, eya ta, esɔ be míadi be míaɖi ɖase na míaƒe ƒometɔwo hã ale be woawo hã woava subɔ Yehowa kpli mí. Mía Fofo lɔ̃ame, Yehowa, “medi be ame aɖeke natsrɔ̃ o, ke boŋ edi be mɔnukpɔkpɔ nasu amewo katã si woatrɔ dzi me.”—Xlẽ 2 Petro 3:9.\n4. Vodada kae míewɔna ne míele ɖase ɖim na míaƒe ƒometɔwo?\n4 Ele be wòanɔ susu me na mí be mɔ si dzi míato agblɔ xɔxɔgbedeasia na amewo la ate ŋu anye nyuitɔ loo alo ate ŋu anye esi mesɔ o. Le kpɔɖeŋu me, ate ŋu anye be míeɖɔa ŋu ɖo ne míele gbeƒã ɖem na ame bubu siwo míenya o, gake ne míele ɖase ɖim na míaƒe ƒometɔwo ya míeƒoa nu na wo kã ameŋumabumabutɔe.\n5. Ne míele agbagba dzem be míaɖi ɖase na míaƒe ƒometɔwo la, nu kae wòle be wòanɔ susu me na mí?\n5 Ne míeɖo ŋku zi gbãtɔ si míedze agbagba be míaɖi ɖase na míaƒe ƒometɔwo dzi la, ɖewohĩ ate ɖe mía dometɔ geɖe dzi be mɔ si nu míewɔe le la mesɔ o, eye anyo wu ne ɖe míewɔe le mɔ bubu nu. Apostolo Paulo ɖo aɖaŋu na Kristotɔwo be: “Mina miaƒe nya nadze to ɣesiaɣi, eye dze nanɔ eme, ne mianya ale si wòdze be miaɖo nya ŋu na ame sia ame.” (Kol. 4:5, 6) Anyo be aɖaŋuɖoɖo sia nanɔ susu me na mí ne míele ɖase ɖim na míaƒe ƒometɔwo. Ne menye nenema o la, le esi woaɖo to mí teƒe la, míaƒe nuwɔna ate ŋu ava wɔe be womaɖo to mí o.\nNU KAWOE MÍATE ŊU AWƆ BE MÍAKPE ÐE MÍAƑE ƑOMETƆWO ŊU?\nNugɔmesese na wò ƒometɔwo kple wò nɔnɔme nyuiwo ate ŋu anye ɖaseɖiɖi nyuitɔ kekeake na wo (Kpɔ memama 6-8 lia) *\n6-7. Gblɔ kpɔɖeŋu aɖe si ɖee fia be ele vevie be Kristotɔwo nase nu gɔme na wo srɔ̃ si menye Yehowa subɔla o.\n6 Se nu gɔme na wo. Pauline, si ŋu míeƒo nu tsoe va yi la gblɔ be: “Le gɔmedzedzea me la, meɖoa dze kple srɔ̃nye tso Mawu kple Biblia ŋu ɣeawokatãɣi. Míeɖoa dze tso nu bubu aɖeke ŋu o.” Evɔ, Pauline srɔ̃, Wayne, menya nu boo aɖeke tso Biblia ŋu o, eye mesea nya siwo Pauline nɔa gbɔgblɔm tso Biblia ŋu la gɔme o. Ewɔ nɛ be subɔsubɔha si me ye srɔ̃ le la ƒe nyawo ŋu koe wòbuna ene. Enɔ vɔvɔ̃m be, ɖewomahĩ, ye srɔ̃ tsɔ eɖokui ƒo ɖe vivimeha vɔ̃ɖi aɖe me eye wole eblem.\n7 Pauline lɔ̃ ɖe edzi be, enye nyateƒe be, va de asi na ɣeyiɣi aɖe la, yezãa yeƒe ɣeyiɣi akpa gãtɔ tsɔ dea ha kple ye nɔvi Kristotɔwo le fiẽsiwo me kple kwasiɖanuwuwuwo—le kpekpeawo, gbeadzi, kple hadomenuwɔnawo me. Pauline gblɔ be: “Ɣeaɖewoɣi la, Wayne gbɔna vaa aƒe ƒuƒlu me eye wòtsia akogo.” Eme kɔ nyuie be, Wayne di vevie be ye srɔ̃ kple ye via nanɔ ye gbɔ hafi. Menya ame siwo dome wonɔna o, eye ewɔ nɛ be xɔlɔ̃ yeye siwo ye srɔ̃ dze la va le vevie nɛ wu ye. Esia wɔe be, Wayne va gblɔ na Pauline be, ne matrɔ eƒe agbenɔnɔ o la, yeagbee. Bu eŋu kpɔ, aleke Pauline ate ŋu aɖe nugɔmesese afia srɔ̃a hafi?\n8. Le 1 Petro 3:1, 2 ƒe nya nu la, nu kae ate ŋu awɔ dɔ ɖe míaƒe ƒometɔwo dzi wu?\n8 Na wò nuwɔna nanye ɖaseɖiɖi na wo. Zi geɖe la, nu siwo míewɔna la wɔa dɔ ɖe míaƒe ƒometɔwo dzi wu nya siwo míegblɔna. (Xlẽ 1 Petro 3:1, 2.) Pauline va kpɔ esia dze sii mlɔeba. Egblɔ be: “Menyae be Wayne lɔ̃ mí eye medi ŋutɔŋutɔ be yeagbem o. Gake esi wògblɔ nya sia nam la, mede dzesii be, ele vevie be mawɔ nuwo ale si tututu Yehowa dii. Le esi manɔ nu ƒom fũu teƒe la, ele be mana nye nuwɔnawo nanye ɖaseɖiɖi nɛ.” Pauline dzudzɔ nyaƒoƒo ɖe Wayne nu be wòaɖo dze tso Biblia ŋu, eye Pauline va te dzeɖoɖo tso agbemenya siwo ka wo ŋu. Wayne va de dzesii be Pauline va zu ame fatu, eye ekpɔe hã be ye via va le ame bum fifia wu tsã. (Lod. 31:18, 27, 28) Esi Wayne kpɔ ale si Biblia me gbedeasia le ŋusẽ nyui kpɔm ɖe eƒe ƒomea dzii la, eva te ŋugbledede le Biblia me gbedeasia ŋu eye wòlɔ̃na faa be yeaɖo dze tso eŋu.—1 Kor. 7:12-14, 16.\n9. Nu ka tae wòle be míayi edzi anɔ kpekpem ɖe míaƒe ƒometɔwo ŋu?\n9 Yi edzi nànɔ kpekpem ɖe wò ƒometɔwo ŋu. Yehowa ɖo kpɔɖeŋua ɖi na mí. Enaa mɔnukpɔkpɔa amewo “enuenu” be woase nya nyuia eye woakpɔ agbe. (Yer. 44:4) Eye apostolo Paulo gblɔ na Timoteo be wòayi edzi anɔ kpekpem ɖe amewo ŋu. Nu ka tae? Nu si tae nye be, ne eyi edzi wɔe nenema la, axɔ eya ŋutɔ kple ame siwo ɖo toe la ɖe agbe. (1 Tim. 4:16) Míelɔ̃ míaƒe ƒometɔwo, eya ta míedi be woanya nyateƒe si le Mawu ƒe Nyaa me. Ɣeyiɣi aɖewo megbe la, Pauline ƒe nyagbɔgblɔwo kple nuwɔnawo va kpɔ ŋusẽ nyui ɖe eƒe ƒomea dzi. Fifia, ele dzidzɔ kpɔm be ye kple ye srɔ̃ yewole Yehowa subɔm ɖekae. Wo ame evea siaa nye mɔɖelawo, eye azɔ hã, Wayne nye hamemetsitsi.\nZÃ MÍAƑE NYATAKAKADZRAÐOƑEA NÀTSƆ AKPE ÐE WO ŊU\n(Kpɔ memama 10 lia) *\nMíate ŋu ato míaƒe nyagbɔgblɔ kple nuwɔna dzi akpe ɖe míaƒe ƒometɔwo ŋu woanya Yehowa. Mɔ bubu si dzi míato awɔ esia ye nye be míana míaƒe Biblia-srɔ̃gbalẽwo woamawo. Ƒe aɖewoe nye esi va yi la, amewo doa vivi ɖe agbalẽwo, magazinewo, kple traktwo xexlẽ ŋu. Gake fifia, ame geɖe dina be yewoaxlẽ nu le Internet dzi. Eye ame gbogbo aɖewo lɔ̃ videowo kpɔkpɔ. Àte ŋu akpe ɖe wò ƒometɔwo ŋu be woasrɔ̃ nu tso Yehowa ƒe amewo ŋu le wo ɖokui si le ɣeyiɣi si wodi me kple le ɖoɖo si woawo ŋutɔwo di nu, ne ède dzi ƒo na wo be woayi jw.org® alo woakpɔ JW Nyakakadɔwɔƒea ƒe ɣleti sia ɣleti ƒe wɔnawo.\n10. Nu ka tae wòle be míagbɔ dzi ɖi?\n10 Gbɔ dzi ɖi. Esi míeva tiae be míawɔ Mawu ƒe sewo dzi la, míewɔ tɔtrɔwo le míaƒe agbenɔnɔ me eye míeɖe asi le dzixɔse siwo nɔ mía si tsã ŋu. Ate ŋu asesẽ na míaƒe ƒometɔwo be woase egɔme. Zi geɖe la, nu gbãtɔ siwo wodea dzesii ye nye be, míegawɔa ɖeka kpli wo le ŋkekenyuiwo ɖuɖu me o eye míegaƒoa mía ɖokui ɖe dunyahehe me o. Le gɔmedzedzea me la, ƒometɔ aɖewo ate ŋu ado dziku ɖe mía ŋu. (Mat. 10:35, 36) Gake mele be míasusui be womate ŋu atrɔ gbeɖe o. Ne míedzudzɔ kpekpe ɖe woamawo ŋu be woase míaƒe dzixɔsewo gɔme la, efia be míedrɔ̃ ʋɔnu wo xoxo be womedze akpɔ agbe mavɔ o. Yesue Yehowa de dɔ asi na be wòadrɔ̃ ʋɔnu amewo, ke menye míawoe o. (Yoh. 5:22) Ne míegbɔ dzi ɖi la, ate ŋu adzɔ be míaƒe ƒometɔwo nava lɔ̃ faa aɖo to míaƒe gbedeasia mlɔeba.—Kpɔ aɖaka si nye “Zã Míaƒe Nyatakakadzraɖoƒea Nàtsɔ Akpe Ðe Wo Ŋu.”\n11-13. Nu kae míesrɔ̃ tso ale si Alice wɔ nu ɖe edzilawo ŋui la me?\n11 Wɔ nu ameŋububutɔe gake mègaɖe mɔ wò ƒometɔwo natrɔ wò susu o. (Lod. 15:2) Bu Alice ƒe kpɔɖeŋua ŋu kpɔ. Esrɔ̃ nyateƒea esime wòle adzɔge boo tso edzila siwo lɔ̃ dunyahehe ŋutɔ eye womexɔ Mawu dzi se o la gbɔ. Ekpɔe be, ele be yeaƒo nu tso nu nyui siwo srɔ̃m yenɔ la ŋu na wo kaba ale si wòanya wɔ. Alice gblɔ be: “Ne èlala ɣeyiɣi didi aɖe hafi va gblɔ na wò ƒometɔwo be yeɖe asi le yeƒe dzixɔsewo kple nu siwo yewɔna tsã ŋu la, woatɔtɔ ale gbegbe.” Edia nyati siwo wòkpɔ be woado dzidzɔ na edzilawo; esia ƒe kpɔɖeŋu ɖekae nye lɔlɔ̃. Eyome, eŋlɔa lɛta na wo hegblɔa nu si Biblia fia tso nyatia ŋu na wo eye wòbiaa woƒe susu tso eŋu. (1 Kor. 13:1-13) Eda akpe na edzilawo le ale si wohee helé be nɛ ta, eye eɖoa nunana tɔxɛwo ɖe wo. Ne eyi ɖasrã edzilawo kpɔ la, etsona le eɖokui si kpea asi ɖe nɔa ŋu le aƒemedɔwo wɔwɔ me. Gbã la, Alice ƒe dzilawo mekpɔ dzidzɔ ɖe eƒe dzixɔse yeyeawo ŋu o.\n12 Esime Alice yi ɖasrã edzilawo kpɔ la, eyi edzi zɔ ɖe ɖoɖo si wòwɔ ɖe Biblia xexlẽ gbe sia gbe ŋu la dzi. Alice gblɔ be: “Esia kpe ɖe nɔnye ŋu wòkpɔ ale si gbegbe Biblia le vevie nam la dze sii.” Le ɣeyiɣi ma ke me la, tɔa ɖoe be yeasrɔ̃ nu tso Biblia ŋu ale be yeanya nu si tututu tae ye vinyɔnua trɔ eƒe susu ɖo, eye eɖoe hã be yeadi vodada le Biblia ŋu. Alice gblɔ be: “Metsɔ Biblia ɖeka nɛ, eye meŋlɔ nya aɖe si awɔ dɔ ɖe eyama dzi la ɖe eme nɛ.” Nu kae do tso eme? Le esi tɔa nadi vodada le Mawu ƒe Nyaa ŋu teƒe la, ɖe nu siwo wòxlẽ le Biblia me la wɔ dɔ ɖe edzi vevie boŋ.\n13 Ele be míatɔ afɔ to sesĩe gake míawɔ nu ameŋububutɔe, ne esia bia be míado dzi ato nɔnɔme sesẽwo me gɔ̃ hã. (1 Kor. 4:12b) Le Alice gome la, ehiã be wòado dzi le esi nɔa tsi tsitre ɖe eŋu ta. Egblɔ be: “Esime mexɔ nyɔnyrɔ la, Dada yɔm be, ‘vi masetonu.’” Aleke Alice wɔ nui? Egblɔ be: “Nyemesi le nutsotsoa nu o, ke boŋ, meɖe nu me nɛ bubutɔe be metso nya me be manye Yehowa Ðasefo eye nyematrɔ nye susu o. Medze agbagba ka ɖe edzi na nɔnye be melɔ̃e vevie. Mí ame evea míefa avi, eye emegbe, meɖa nu nyui aɖe nɛ. Tso gbe ma gbe la, nɔnye kpɔe dze sii be Biblia na meva zu ame ɖɔʋu.”\n14. Nu ka tae mele be míaɖe mɔ gbeɖe be míaƒe ƒometɔwo nana míadzudzɔ Yehowa subɔsubɔ o?\n14 Ate ŋu axɔ ɣeyiɣi geɖe hafi míaƒe ƒometɔwo nava se ale si gbegbe Yehowa subɔsubɔ le vevie na mí la gɔme nyuie. Le kpɔɖeŋu me, esime Alice tiae be yeawɔ mɔɖeɖedɔa tsɔ wu be yeawɔ ye dzilawo ƒe didi si nye be yeade suku kɔkɔ dzi la, nɔa gafa avi ake. Gake Alice mena ta o. Alice gblɔ be: “Ne èɖe mɔ na wò ƒometɔwo wona nètrɔ wò susu le nu ɖeka aɖe ŋu la, anɔ eme be woadze agbagba be yewoatrɔ wò susu le nu bubuwo hã ŋu. Ke hã, ne ètɔ afɔ to sesĩe gake nèwɔ nu ɖe wò ƒometɔwo ŋu ameŋububutɔe la, wo dometɔ aɖewo ate ŋu ava ɖo to wò.” Aleae wòdzɔe le Alice gome. Tɔa kple nɔa siaa le mɔɖeɖedɔa wɔm fifia, eye tɔa nye hamemetsitsi.\nMƆ KAWO NUE HAMEA ME TƆWO KATÃ ATE ŊU ANA KPEKPEÐEŊU LE?\nAleke hamea ate ŋu akpe ɖe míaƒe ƒometɔ siwo menye Yehowa subɔlawo o ŋu? (Kpɔ memama 15-16 lia) *\n15. Le Mateo 5:14-16 kple 1 Petro 2:12 ƒe nyawo nu la, aleke ame bubuwo ƒe “nu nyui wɔwɔwo” ate ŋu akpe ɖe míaƒe ƒometɔwo ŋu?\n15 Yehowa toa Kristo hamea ƒe “dɔ nyui wɔwɔwo” dzi hea amewo vaa eɖokui gbɔ. (Xlẽ Mateo 5:14-16; 1 Petro 2:12.) Ne srɔ̃wò menye Yehowa Ðasefo o la, ɖe nèɖe miaƒe hamea me tɔ bubuwo fiae kpɔa? Pauline, si ŋu míeƒo nu tsoe va yi la, kpe nɔviŋutsuwo kple nɔvinyɔnuwo va eƒe me ale be ye srɔ̃, Wayne, nate ŋu adze si wo. Wayne gblɔ be yeɖoa ŋku ale si nɔviŋutsu aɖe kpe ɖe ye ŋu yeva nya ame siwo tututu Yehowa Ðasefowo nye la dzi; egblɔ be: “Ebia mɔ le dɔme kple susua ko be yeawɔ ɖeka kplim míakpɔ bɔl. Eye megblɔ na ɖokuinye be, ‘Ame nyui aɖee wònye!’”\n16. Nu ka tae wòle be míakpe míaƒe ƒometɔwo be woade hamea ƒe kpekpewo?\n16 Mɔ nyui aɖe si dzi míato akpe ɖe míaƒe ƒometɔwo ŋue nye be míakpe wo be woade hamea ƒe kpekpewo kpli mí. (1 Kor. 14:24, 25) Kpekpe gbãtɔ si Wayne de ye nye Ŋkuɖodzia, elabe wɔnaa yi edzi le ɣeyiɣi si me amewo kpã tso dɔme eye wònɔ kpuie hã. Egblɔ be: “Nyemese nuƒoa gɔme tututu o, ke hã, meɖo ŋku ameawo ya dzi. Wote ɖe ŋunye eye woxɔm nyuie, eye wona asim vividoɖeameŋutɔe. Mekpɔe be wolɔ̃ nye nya vavã.” Atsu kple asi aɖe ya nyoa dɔme na Pauline le mɔ tɔxɛ aɖe nu; wokpena ɖe Pauline kple wo via ŋu le kpekpewo kple le gbeadzi. Eya ta, esi Wayne va tso nya me be yeanya nu geɖe tso Pauline ƒe dzixɔsewo ŋu la, ebia tso nɔviŋutsua si be wòasrɔ̃ Biblia kpli ye.\n17. Nu ka ŋutie mele be míabu fɔ mía ɖokuiwo le o, gake nu ka tae mele be míasusui be míaƒe ƒometɔwo mate ŋu atrɔ gbeɖe o?\n17 Míaƒe didie nye be míaƒe ƒometɔwo katã nava wɔ ɖeka kpli mí míasubɔ Yehowa. Ke hã, aleke kee míeɖadze agbagba be míakpe ɖe míaƒe ƒometɔwo ŋu be woazu Yehowa subɔlawo o, ɖewohĩ, womava xɔ nyateƒea o. Ne edzɔ alea la, mele be míabu fɔ mía ɖokuiwo le woƒe nyametsotsoa ta o. Nya lae nye be, míate ŋu azi míaƒe dzixɔsewo ɖe ame aɖeke dzi o. Gake ne wò ƒometɔwo kpɔ ale si gbegbe dzi dzɔa wòe le esi nèle Yehowa subɔm ta la, esia awɔ dɔ ɖe wo dzi ŋutɔ. Do gbe ɖa ɖe wo ta. Ƒo nu tso nyateƒea ŋu na wo ameŋububutɔe. Yi edzi nànɔ kpekpem ɖe wo ŋu! (Dɔw. 20:20) Ka ɖe edzi be Yehowa ayra ɖe wò agbagbadzedzewo dzi. Eye ne wò ƒometɔwo tiae be yewoaɖo to wò la, woakpɔ agbe!\nALEKE NÀTE ŊU AÐE NƆNƆME NYUI SIAWO AFIA WÒ ƑOMETƆWO NE ÈLE NU WƆM KPLI WO?\n^ mm. 5 Míaƒe didi vevie nye be míaƒe ƒometɔwo nava nya Yehowa, ke hã woawo ŋutɔe atiae be yewoasubɔe loo alo yewomasubɔe o. Nyati sia adzro nu siwo míate ŋu awɔ be wòanɔ bɔbɔe na míaƒe ƒometɔwo be woaɖo to mí la me.\n^ mm. 1 Míetrɔ ŋkɔ aɖewo. Le nyati sia me la, ŋkɔnya “ƒometɔwo” fia ƒometɔ siwo menye Yehowa subɔlawo o.\n^ mm. 53 NU SI LE EDZI YIM LE FOTOA ME: Nɔviŋutsu ɖekakpui aɖe le asi kpem ɖe tɔa si menye Yehowa subɔla o ŋu esime wòle eƒe ʋu dzram ɖo. Le ɣeyiɣi si sɔ me la, etsɔ video aɖe si le jw.org® la le efiam.\n^ mm. 55 NU SI LE EDZI YIM LE FOTOA ME: Nɔvinyɔnu aɖe le to ɖom nyuie esime srɔ̃a si menye Yehowa subɔla o la le nu ƒom tso ale si nuwo yi nɛ le ŋkekea me ŋu. Emegbe, eya kple eƒe ƒomea wole modzaka ɖem.\n^ mm. 57 NU SI LE EDZI YIM LE FOTOA ME: Nɔvinyɔnua kpe hamea me tɔ aɖewo va eƒe me. Wotsɔ ɖe le eme na srɔ̃a vevie eye wodi be yewoadze sii nyuie. Ɣeyiɣi aɖe megbe, srɔ̃aŋutsua wɔ ɖeka kplii wode Ŋkuɖodzia.\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 2019